text:
Tratado tocante Derecho di Persona cu Discapacidad
Klik aki pa download e tratado completo.
Preambulo
E Estadonan cu ta Parti den e Tratado aki,
a) Teniendo na cuenta e principionan di e Carta di Nacionnan Uni cu ta proclama cu libertad, husticia y paz na mundo tin como base reconocemento di e dignidad y e balor inherente na nan y di e derechonan igual y inalienabel di tur miembro di famia humano,
b) Reconociendo cu Nacionnan Uni, den e Declaracion Universal di Derecho Humano y den e Tratadonan Internacional di Derecho Humano, a reconoce y proclama cu tur persona, sin ningun clase di distincion, tin tur e derechonan y libertadnan menciona den e documentonan ey,
c) Reafirmando universalidad, indivisibilidad, interdependencia y interrelacion di tur e derechonan humano y libertadnan fundamental, y tambe e necesidad di garantisa cu persona cu discapacidad por eherce nan plenamente y sin discriminacion,
d) Recordando e Tratado Internacional di Derecho Economico, Social y Cultural, e Tratado Internacional di Derecho Civil y Politico, e Tratado Internacional tocante Eliminacion di Tur Forma di Discriminacion Racial, e Tratado tocante Eliminacion di Tur Forma di Discriminacion contra Muhe, e Tratado contra Tortura y Otro Trato of Castigo Cruel, Inhumano of Denigrante, e Tratado tocante Derecho di Mucha y e Tratado Internacional tocante Proteccion di e Derechonan di Tur Trahado Migratorio y di Nan Famianan,
e) Reconociendo cu discapacidad ta un concepto cu ta evoluciona y cu discapacidad ta resultado di e interaccion entre persona cu deficiencia y e bareranan social y fisico cu ta impedi nan participa plenamente y efectivamente den sociedad a base di igualdad cu otro persona,
f) Reconociendo e importancia di e principionan y e liñanan di guia di maneho cu ta aparece den e Programa di Accion Mundial pa Persona cu Discapacidad y den e Normanan Uniforme tocante Igualdad di Oportunidad pa Persona cu Discapacidad como factor den promocion, formulacion y evaluacion di maneho, plan, programa y medida na nivel nacional, regional y internacional destina pa duna mas igualdad di oportunidad na persona cu discapacidad,
g) Enfatisando e importancia di incorporacion di e cuestionnan cu tin di haber cu discapacidad como parti integral di e strategianan pertinente pa desaroyo sostenibel,
h) Reconociendo tambe cu discriminacion contra cualke persona pa motibo di su discapacidad ta un violacion di e dignidad y e balor inherente di ser humano,
i) Reconociendo ademas diversidad di persona cu discapacidad,
j) Reconociendo e necesidad di promove y protege derecho humano di tur persona cu discapacidad, incluyendo esnan cu mester di un apoyo mas intenso,
k) Observando cu preocupacion cu, a pesar di e diferente instrumentonan y actividadnan aki, persona cu discapacidad ta sigui confronta obstaculo pa participa den bida social a base di igualdad cu otro persona y cu ta sigui viola nan derechonan humano na tur parti di mundo,
l) Reconociendo importancia di cooperacion internacional pa mehora e condicionnan di bida di persona cu discapacidad den tur pais, particularmente den e paisnan den desaroyo,
m) Reconociendo e valioso contribucionnan cu persona cu discapacidad ta realisa y por realisa na bienestar general y na diversidad di nan comunidadnan, y cu promocion di e pleno goso di e derechonan humano y libertadnan fundamental door di persona cu discapacidad y di participacion completo di persona cu discapacidad den sociedad lo conduci na un fortalecemento di e nocion cu nan tambe ta pertenece na sociedad y lo tin como resultado avancenan significativo den desaroyo economico, social y humano di sociedad y den eradicacion di pobresa,
n) Reconociendo e importancia cu autonomia y independencia individual, incluyendo e libertad di tuma nan propio decisionnan, tin pa persona cu discapacidad,
o) Considerando cu persona cu discapacidad mester tin e oportunidad di participa activamente den e procesonan di tumamento di decision tocante maneho y programa, incluyendo esunnan cu ta afecta nan directamente,
p) Preocupa pa e situacion dificil cu persona cu discapacidad ta confronta, kende nan ta victima di multipel forma di discriminacion of di formanan grave di discriminacion pa motibo di rasa, colo, sexo, idioma, religion, opinion politico of di otro indole, origen nacional, etnico, indigena of social, propiedad, nacemento, edad of cualke otro condicion,
q) Reconociendo cu e riesgo di bira victima di violencia, lesion of abuso, abandono of trato negligente, maltrato of explotacion, tanto paden como pafo di cas, hopi biaha ta mucho mas grandi pa muhe y mucha muhe cu discapacidad,
r) Reconociendo cu mucha cu discapacidad mester gosa plenamente di tur e derechonan humano y libertadnan fundamental, a base di igualdad cu otro mucha, y teniendo cuenta cu e obligacionnan cu, en relacion cu esey, e Estadonan cu ta Parti den e Tratado tocante Derecho di Mucha a asumi,
s) Enfatisando e necesidad di incorpora un perspectiva di genero (sexo) den tur esfuerso pa promove e pleno goso di e derechonan humano y libertadnan fundamental door di persona cu discapacidad,
t) Destacando e hecho cu mayoria di persona cu discapacidad ta biba den condicionnan di pobresa y reconociendo, den e contexto aki, e necesidad fundamental di afronta e efectonan negativo di pobresa riba persona cu discapacidad,
u) Teniendo na mente cu pa logra proteccion completo di persona cu discapacidad, en particular durante conflicto arma y ocupacion stranhero, ta indispensabel cu mester tin condicionnan di paz y seguridad basa riba pleno respet di e propositonan y e principionan di e Carta di Nacionnan Uni, y cu mester cumpli cu e instrumentonan vigente den materia di derecho humano,
v) Reconociendo e importancia di accesibilidad na medio ambiente fisico, social, economico y cultural, na salud y enseñansa y na informacion y comunicacion pa persona cu discapacidad por gosa plenamente di tur e derechonan humano y libertadnan fundamental,
w) Consciente di e hecho cu e individuo cu tin obligacion cu otro individuo y cu e comunidad na cua e ta pertenece tin e responsabilidad di aspira, cu tur medio posibel, na promocion y respet di e derechonan reconoci den e Carta Internacional di Derecho Humano,
x) Convenci cu famia ta e unidad colectivo natural y fundamental di sociedad y tin e derecho di haya proteccion di sociedad y di Estado, y cu persona cu discapacidad y nan famianan mester haya e proteccion y e asistencia necesario pa e famianan por contribui pa persona cu discapacidad gosa di nan derechonan plenamente y a base di igualdad,
y) Convenci cu un tratado internacional amplio y integral pa promove y protege e derechonan y e dignidad di persona cu discapacidad lo contribui significativamente na remedia e profundo desbentaha social di persona cu discapacidad y lo promove nan participacion, cu igualdad di oportunidad, den bida civil, politico, economico, social y cultural, tanto den e paisnan den desaroyo como den esunnan desaroya,
Ta conveni lo siguiente:
Articulo 1
Proposito
E proposito di e Tratado aki ta di promove, protege y garantisa e pleno goso di tur e derechonan humano y libertadnan fundamental door di tur persona cu discapacidad, a base di igualdad, y di promove respet di nan dignidad inherente.
Persona cu discapacidad ta inclui tur persona cu tin deficiencia fisico, mental, intelectual of sensorial cronico cu, den interaccion cu diferente obstaculo, por impedi nan di participa plenamente y efectivamente den sociedad, a base di igualdad cu otro persona.
Articulo 2
Definicionnan
Pa aplicacion di e Tratado aki:
“Comunicacion” ta inclui lenga, visualisacion di texto, Braille, comunicacion tactil, macrotipo (letter grandi), multimedio accesibel, como tambe lenga skirbi, texto auditivo, lenga simpel, texto papia y otro metodo, medio y formato aumentativo y alternativo di comunicacion, incluyendo tecnologia di informacion y comunicacion accesibel;
“Lenga” ta inclui tanto lenga papia como lenga di seña y otro forma di comunicacion no verbal;
“Discriminacion pa motibo di discapacidad” ta cualke distincion, exclusion of restriccion pa motibo di discapacidad cu tin como proposito of como efecto obstaculisa of haci imposibel reconocemento, goso of ehercicio, a base di igualdad, di tur e derechonan humano y libertadnan fundamental riba tereno politico, economico, social, cultural, civil of di otro tipo. Esaki ta inclui tur forma di discriminacion, entre nan, e negativa di ahustacion rasonabel;
“Ahustacion rasonabel” ta nifica e modificacionnan y adaptacionnan necesario y adecuado cu no ta impone un carga desproporcional of indebido, ora cu ta rekeri nan den un caso particular, pa garantisa persona cu discapacidad e goso of ehercicio di tur e derechonan humano y libertadnan fundamental, a base di igualdad cu otro persona;
“Diseño universal” ta e diseño di producto, medio ambiente, programa y servicio cu tur hende por uza, den e sentido mas amplio posibel, sin necesidad di adaptacion ni di diseño specialisa. “Diseño universal” no ta exclui yudansa tecnico pa gruponan particular di persona cu discapacidad, caminda cu esey ta necesario.
Articulo 3
Principionan general
E principionan di e Tratado aki ta:
a) Respet pa dignidad inherente, autonomia individual, incluyendo e libertad di tuma decision propio, y independencia di persona;
b) No discriminacion;
c) Participacion y inclusion completo y efectivo den sociedad;
d) Respet pa diferencia y aceptacion di persona cu discapacidad como parti di diversidad y condicion humano;
e) Igualdad di oportunidad;
f) Accesibilidad;
g) Igualdad entre homber y muhe;
h) Respet pa e proceso evolutivo di e capacidadnan di mucha cu discapacidad y respet pa derecho di mucha cu discapacidad pa preserva nan propio identidad.
Articulo 4
Obligacionnan general
1. E Estadonan cu ta Parti ta compromete nan mes na garantisa y promove pleno realisacion di tur e derechonan humano y libertadnan fundamental door di tur persona cu discapacidad, sin ningun clase di discriminacion pa motibo di nan discapacidad. Pa tal fin, e Estadonan cu ta Parti ta compromete nan mes na:
a) Adopta tur medida legislativo, administrativo y di otro indole cu ta pertinente pa implementacion di e derechonan reconoci den e Tratado aki;
b) Tuma tur medida relevante, incluyendo medida legislativo, pa modifica of aboli ley, reglamento, custumber y practica existente cu ta constitui discriminacion contra persona cu discapacidad;
c) Tuma na cuenta proteccion y promocion di e derechonan humano di persona cu discapacidad den tur maneho y programa;
d) Abstene nan mes di acto of practica cu ta incompatibel cu e Tratado aki y garantisa cu autoridad y institucionnan publico ta actua di conformidad cu e Tratado aki;
e) Tuma tur medida pertinente pa elimina discriminacion pa motibo di discapacidad door di cualke persona, organisacion of empresa priva;
f) Realisa of promove investigacion y desaroyo di producto, servicio, ekipo y facilidad segun diseño universal, manera defini den articulo 2 di e Tratado aki, cu ta rekeri e minimo adaptacion posibel y e costo mas abou pa satisface e necesidadnan specifico di persona cu discapacidad, promove nan disponibilidad y uzo, y promove diseño universal den elaboracion di norma y liña di guia;
g) Realisa of promove investigacion y desaroyo di tecnologia nobo y promove disponibilidad y uzo di tecnologia nobo, incluyendo tecnologia di informacion y comunicacion, recurso tecnico pa mobilidad, aparato tecnico y tecnologia di apoyo, adecuado pa persona cu discapacidad y dunando prioridad na esunnan na prijs accesibel;
h) Suministra informacion cu ta accesibel pa persona cu discapacidad tocante recurso tecnico pa mobilidad, aparato tecnico y tecnologia di apoyo, incluyendo tecnologia nobo, como tambe otro forma di asistencia, servicio di sosten y facilidad;
i) Promove formacion di e profesionalnan y di e personal cu ta traha cu persona cu discapacidad riba tereno di e derechonan reconoci den e Tratado aki, a fin di duna e asistencia y e servicionan garantisa door di e derechonan ey miho.
2. Relaciona cu e derechonan economico, social y cultural, e Estadonan cu ta Parti ta compromete nan mes na adopta medida te na e maximo di nan recursonan disponibel y, caminda ta necesario, den cuadro di cooperacion internacional, na logra, di manera progresivo, realisacion completo di e derechonan aki, sin perhuicio di e obligacionnan stipula den e Tratado aki cu, segun derecho internacional, ta aplicabel di inmediato.
3. Den elaboracion y aplicacion di legislacion y maneho pa implementa e Tratado aki, y den otro proceso di tumamento di decision tocante cuestionnan relaciona cu persona cu discapacidad, e Estadonan cu ta Parti ta tene consulta estrecho y ta colabora activamente cu persona cu discapacidad, incluyendo mucha cu discapacidad, via e organisacionnan cu ta representa nan.
4. Nada di loke ta stipula den e Tratado aki no ta afecta e stipulacionnan cu por facilita, na mayor medida, realisacion di e derechonan di persona cu discapacidad y cu por ta inclui den legislacion di un Estado cu ta Parti of den derecho internacional vigente na dicho Estado. No tin restriccion riba ni anulacion di ningun di e derechonan humano y libertadnan fundamental reconoci of existente den e Estadonan cu ta Parti den e Tratado aki di conformidad cu ley, tratado, reglamento of custumber, cu e pretexto cu e Tratado aki no ta reconoce e derechonan of libertadnan ey of cu e ta reconoce nan na menor medida.
5. E stipulacionnan di e Tratado aki ta extendibel na tur e partinan di Estadonan federal sin ningun limitacion ni excepcion.
Articulo 5
Igualdad y no discriminacion
1. E Estadonan cu ta Parti ta reconoce cu tur persona ta igual dilanti di ley y en virtud di ley y cu nan tin derecho riba proteccion igual y beneficio igual di ley sin ningun discriminacion.
2. E Estadonan cu ta Parti ta prohibi tur discriminacion pa motibo di discapacidad y ta garantisa tur persona cu discapacidad proteccion legal igual y efectivo contra discriminacion pa cualke motibo.
3. Cu e fin di promove igualdad y elimina discriminacion, e Estadonan cu ta Parti ta tuma tur medida pertinente pa garantisa realisacion di ahustacion rasonabel.
4. No ta considera discriminatorio, den sentido di e Tratado aki, e medidanan specifico cu ta necesario pa acelera of logra igualdad de facto di persona cu discapacidad.
Articulo 6
Muhe cu discapacidad
1. E Estadonan cu ta Parti ta reconoce cu muhe y mucha muhe cu discapacidad ta suheto na multipel forma di discriminacion y, en conexion cu esey, ta tuma medida pa garantisa cu nan por disfruta plenamente y a base di igualdad di tur e derechonan humano y libertadnan fundamental.
2. E Estadonan cu ta Parti ta tuma tur medida pertinente pa garantisa pleno desaroyo, adelanto y empoderamento di muhe, cu e proposito di garantisa nan ehercicio y goso di e derechonan humano y libertadnan fundamental stipula den e Tratado aki.
Articulo 7
Mucha cu discapacidad
1. E Estadonan cu ta Parti ta tuma tur medida necesario pa garantisa cu tur mucha cu discapacidad ta gosa plenamente di tur e derechonan humano y libertadnan fundamental, a base di igualdad cu otro mucha.
2. Den tur actividad relaciona cu mucha cu discapacidad e miho interes di e mucha ta e consideracion primordial.
3. E Estadonan cu ta Parti ta garantisa cu mucha cu discapacidad tin e derecho di expresa libremente nan opinion tocante tur cuestion cu ta afecta nan y cu nan opinion ta haya e debido consideracion teniendo na cuenta nan edad y madurez, a base di igualdad cu otro mucha, y di ricibi asistencia apropia, di acuerdo cu nan discapacidad y edad, pa realisa e derecho ey.
Articulo 8
Fomento di conscientisacion
1. E Estadonan cu ta Parti ta compromete nan mes na adopta medida inmediato, efectivo y pertinente pa:
a) Fomenta conscientisacion den henter comunidad, incluso na nivel familiar, respecto di persona cu discapacidad y fomenta respet pa e derechonan y e dignidad di persona cu discapacidad;
b) Combati riba tur tereno di bida stereotipo, prehuicio y practica dañino respecto di persona cu discapacidad, incluyendo esunnan basa riba sexo y edad;
c) Promove conscientisacion respecto di e capacidadnan y contribucionnan di persona cu discapacidad.
2. E medidanan pa tal fin ta inclui:
a) Inicia y mantene campañanan efectivo di conscientisacion di e poblacion destina pa:
i) Fomenta un actitud receptivo respecto di e derechonan di persona cu discapacidad;
ii) Promove un percepcion positivo y un mayor consenshi social respecto di persona cu discapacidad;
iii) Promove reconocemento di e capacidadnan, e meritonan y e habilidadnan di persona cu discapacidad y di nan contribucion na nan luga di trabou y na mercado laboral;
b) Fomenta na tur nivel di e sistema di enseñansa, incluso cerca tur mucha for di un edad tempran, un actitud di respet pa e derechonan di persona cu discapacidad;
c) Encurasha tur e organonan di e medionan di comunicacion pa difundi un imagen di persona cu discapacidad cu ta concordante cu e proposito di e Tratado aki;
d) Promove programanan di training di conscientisacion respecto di persona cu discapacidad y e derechonan di persona cu discapacidad.
Articulo 9
Accesibilidad
1. A fin di haci posibel pa persona cu discapacidad biba na un forma independiente y participa plenamente na tur aspecto di bida, e Estadonan cu ta Parti ta adopta medida pertinente pa garantisa acceso di persona cu discapacidad, a base di igualdad cu otro persona, na medio ambiente fisico, transporte, informacion y comunicacion, incluyendo tecnologia y sistema di informacion y comunicacion, y na otro facilidad y servicio habri pa publico of di uzo publico, tanto den zonanan urbano como rural. Ta aplica e medidanan aki, cu lo inclui identificacion y eliminacion di obstaculo y barera pa accesibilidad, entre otro, na:
a) Edificio, caminda publico, transportacion y otro facilidad paden y pafo, incluyendo scol, vivienda, facilidad medico y luga di trabou;
b) Servicio di informacion, comunicacion y di otro tipo, incluyendo servicio electronico y servicio di emergencia.
2. E Estadonan cu ta Parti tambe ta adopta medidanan pertinente pa:
a) Desaroya, promulga y supervisa implementacion di normanan y liñanan di guia minimo tocante accesibilidad di facilidadnan y servicio habri pa publico of di uzo publico;
b) Garantisa cu e entidadnan priva cu ta ofrece facilidad y servicio habri pa publico of di uzo publico ta tene na cuenta tur e aspectonan di accesibilidad pa persona cu discapacidad;
c) Ofrece training na tur persona cu ta envolvi den e problemanan di accesibilidad cu persona cu discapacidad ta confronta;
d) Proporciona edificio y otro facilidadnan habri pa publico señalisacion den Braille y den formato cu por lesa y compronde facilmente;
e) Ofrece formanan di asistencia humano of animal como tambe intermediario, incluyendo guia, hende pa lesa y interprete profesional di lenga di seña, pa facilita accesibilidad na edificio y otro facilidad habri pa publico;
f) Promove otro forma adecuado di asistencia y sosten na persona cu discapacidad pa garantisa nan acceso na informacion;
g) Promove acceso di persona cu discapacidad na tecnologia y sistema di informacion y comunicacion nobo, incluyendo internet;
h) Promove den un etapa tempran diseño, desaroyo, produccion y distribucion di tecnologia y sistema di informacion y comunicacion accesibel, di tal forma cu e tecnologianan y sistemanan ey ta bira accesibel na costo minimo.
Articulo 10
Derecho di bida
E Estadonan cu ta Parti ta reafirma cu tur ser humano tin derecho inherente di bida y ta tuma tur medida necesario pa garantisa cu persona cu discapacidad, a base di igualdad cu otro persona, por gosa efectivamente di e derecho ey.
Articulo 11
Situacion di riesgo y emergencia humanitario
E Estadonan cu ta Parti ta adopta, di conformidad cu nan obligacionnan a base di derecho internacional, incluyendo derecho internacional humanitario y derecho internacional di derecho humano, tur medida necesario pa garantisa proteccion y seguridad di persona cu discapacidad den situacion di riesgo, incluyendo situacion di conflicto arma, emergencia humanitario y desaster natural.
Articulo 12
Igual reconocemento dilanti di ley
1. E Estadonan cu ta Parti ta reafirma cu persona cu discapacidad tin derecho di reconocemento di nan personalidad huridico tur caminda.
2. E Estadonan cu ta Parti ta reconoce cu persona cu discapacidad tin capacidad huridico, a base di igualdad cu otro persona, den tur aspecto di bida.
3. E Estadonan cu ta Parti ta tuma medida pertinente pa proporciona persona cu discapacidad acceso na e apoyo cu nan por tin mester di dje den ehercicio di nan capacidad huridico.
4. E Estadonan cu ta Parti ta garantisa cu tur medida relaciona cu ehercicio di e capacidad huridico ta proporciona salvaguardia adecuado y efectivo pa impedi abuso, di conformidad cu derecho internacional di derecho humano. E salvaguardianan ey ta garantisa cu e medidanan relaciona cu ehercicio di e capacidad huridico ta respeta derecho, boluntad y preferencia di e persona, no tin conflicto di interes ni influencia indebido, ta proporcional y adapta na e circunstancianan di e persona, ta aplicabel durante e periodo mas cortico posibel y ta suheto na evaluacion regular door di un autoridad of un organo hudicial competente, independiente y imparcial. E salvaguardianan mester ta proporcional na e grado na cua dicho medidanan ta afecta derecho y interes di e persona en cuestion.
5. Tumando na consideracion e stipulacionnan di e articulo aki, e Estadonan cu ta Parti ta tuma tur medida pertinente y efectivo pa garantisa e derecho di persona cu discapacidad, a base di igualdad cu otro persona, di tin of di hereda propiedad, di controla nan propio asuntonan financiero y di tin acceso, a base di igualdad, na prestamo bancario, hypotheek y otro modalidad di credito financiero, y nan ta garantisa cu lo no priva persona cu discapacidad di nan propiedad di forma arbitrario.
Articulo 13
Acceso na husticia
1. E Estadonan cu ta Parti ta garantisa persona cu discapacidad acceso efectivo na husticia, a base di igualdad cu otro persona, incluso pa medio di ahustacion di procedura y adapta na nan edad, a fin di facilita desempeño di nan funcion efectivo como participante directo y indirecto, entre otro como testigo, den tur procedura hudicial, inclusive den e etapa di investigacion y otro etapa preliminar.
2. A fin di yuda garantisa persona cu discapacidad acceso efectivo na husticia, e Estadonan cu ta Parti ta promove training adecuado pa esnan cu ta traha den administracion di husticia, incluyendo personal di polis y di prizon.
Articulo 14
Libertad y seguridad di persona
1. E Estadonan cu ta Parti ta garantisa cu persona cu discapacidad, a base di igualdad cu otro persona:
a) Ta disfruta di e derecho di libertad y seguridad di persona;
b) No ta wordo priva di nan libertad ilicitamente of arbitrariamente y cu cualke privacion di libertad lo ta di conformidad cu ley, y cu existencia di un discapacidad no ta hustifica den ningun caso privacion di libertad.
2. E Estadonan cu ta Parti ta garantisa cu, den caso cu priva persona cu discapacidad di nan libertad pa medio di cualke proceso, nan tin, a base di igualdad cu otro persona, derecho di garantia, di conformidad cu derecho internacional di derecho humano, y ta trata nan di acuerdo cu e obhetivonan y e principionan di e Tratado aki, incluyendo realisacion di ahustacion rasonabel.
Articulo 15
Proteccion contra tortura y otro trato of castigo cruel, inhumano of degradante
1. No ta somete ningun persona na tortura of na trato of castigo cruel, inhumano of degradante. En particular, no ta somete ningun persona na experimento medico of cientifico sin su liber consentimento.
2. E Estadonan cu ta Parti ta tuma tur medida legislativo, administrativo, hudicial of di otro indole cu ta efectivo pa, a base di igualdad cu otro persona, preveni cu ta somete persona cu discapacidad na tortura of na trato of castigo cruel, inhumano of degradante.
Articulo 16
Proteccion contra explotacion, violencia y abuso
1. E Estadonan cu ta Parti ta adopta tur medida di caracter legislativo, administrativo, social, educativo y di otro indole cu ta apropia pa protege persona cu discapacidad, tanto paden como pafo di cas, contra tur forma di explotacion, violencia y abuso, incluyendo nan aspectonan basa riba genero.
2. E Estadonan cu ta Parti ta adopta tambe tur medida pertinente pa preveni tur forma di explotacion, violencia y abuso, garantisando persona cu discapacidad y nan famianan y dunadonan di cuido, entre otro, formanan adecuado di asistencia y sosten adapta na nan genero y edad, inclusive proporcionando informacion y formacion tocante e manera di evita, reconoce y denuncia casonan di explotacion, violencia y abuso. E Estadonan cu ta Parti ta garantisa cu e servicionan di proteccion ta tene cuenta cu edad, genero y discapacidad di persona.
3. A fin di preveni tur forma di explotacion, violencia y abuso, e Estadonan cu ta Parti ta garantisa cu autoridadnan independiente lo supervisa efectivamente tur facilidad y programa diseña pa sirbi persona cu discapacidad.
4. E Estadonan cu ta Parti ta tuma tur medida pertinente pa promove recuperacion fisico, cognitivo y psicologico, rehabilitacion y reintegracion social di persona cu discapacidad cu ta victima di cualke forma di explotacion, violencia of abuso, inclusive pa medio di prestacion di servicio di proteccion. E recuperacion y reintegracion menciona mester tuma luga den un ambiente cu ta favorabel pa salud, bienestar, autoestima, dignidad y autonomia di persona y ta tene cuenta cu e necesidadnan specifico di genero y edad.
5. E Estadonan cu ta Parti ta implementa legislacion y maneho efectivo, incluyendo legislacion y maneho enfoca riba muhe y mucha, pa garantisa cu ta detecta, investiga y, caminda ta pertinente, procede hudicialmente contra e casonan di explotacion, violencia y abuso di persona cu discapacidad.
Articulo 17
Proteccion di integridad personal
Tur persona cu discapacidad tin derecho di respet pa nan integridad fisico y mental, a base di igualdad cu otro persona.
Articulo 18
Libertad di movemento y nacionalidad
1. E Estadonan cu ta Parti ta reconoce e derecho di persona cu discapacidad riba libertad di movemento, riba libertad pa scoge nan residencia y riba un nacionalidad, a base di igualdad cu otro persona, incluso garantisando cu persona cu discapacidad:
a) Tin derecho di adkiri un nacionalidad y di cambia di nacionalidad y di no wordo priva di nan nacionalidad di forma arbitrario of pa motibo di nan discapacidad;
b) No ta wordo priva, pa motibo di nan discapacidad, di nan capacidad pa obtene, posee y uza documentacion relaciona cu nan nacionalidad of otro documentacion di identificacion, of pa uza proceduranan pertinente, manera e procedura di inmigracion, cu por ta necesario pa facilita ehercicio di nan derecho di libertad di movemento;
c) Tin libertad pa sali di cualke pais, incluyendo nan propio pais;
d) No ta wordo priva, arbitrariamente of pa motibo di nan discapacidad, di e derecho pa drenta nan propio pais.
2. Ta inscribi mucha cu discapacidad inmediatamente despues di nan nacemento na Registro Civil y for di nan nacemento nan tin derecho riba un nomber, derecho di adkiri un nacionalidad y, asina leu cu ta posibel, derecho di conoce nan mayornan y di wordo cria door di nan.
Articulo 19
Derecho di biba independiente y di ta inclui den comunidad
E Estadonan cu ta Parti den e Tratado aki ta reconoce e derecho igual di tur persona cu discapacidad di biba den comunidad, cu opcion igual cu otro persona, y ta tuma medida efectivo y pertinente pa facilita e pleno goso di e derecho ey door di persona cu discapacidad y nan inclusion y participacion completo den comunidad, garantisando en especial cu:
a) Persona cu discapacidad tin oportunidad di scoge nan luga di residencia y na unda y cu kende nan ta biba, a base di igualdad cu otro persona, y no ta obliga di biba den un sistema di bida specifico;
b) Persona cu discapacidad tin acceso na un variedad di servicio di asistencia na cas, den residencia y otro servicio di apoyo den comunidad, incluyendo e asistencia personal cu ta necesario pa sostene nan biba y nan inclusion den comunidad y pa evita nan isolacion of separacion di comunidad;
c) E facilidadnan y servicionan comunitario pa e poblacion en general ta na disposicion di persona cu discapacidad a base di igualdad y ta tene cuenta cu nan necesidadnan.
Articulo 20
Mobilidad personal
E Estadonan cu ta Parti ta adopta medida efectivo pa garantisa cu persona cu discapacidad ta gosa di mobilidad personal cu e maximo independencia posibel, entre otro door di:
a) Facilita mobilidad personal di persona cu discapacidad na e forma y na e momento cu nan ta desea, na prijs accesibel;
b) Facilita acceso di persona cu discapacidad na recurso pa mobilidad, aparato tecnico y tecnologia di apoyo di calidad y formanan di asistencia humano of animal como tambe intermediario, entre otro door di pone nan na nan disposicion na prijs accesibel;
c) Ofrece persona cu discapacidad y e personal specialisa cu ta traha cu persona cu discapacidad training den e habilidadnan relaciona cu mobilidad;
d) Encurasha e entidadnan cu ta fabrica recurso pa mobilidad, aparato tecnico y tecnologia di apoyo pa nan tene cuenta cu tur e aspectonan di mobilidad di persona cu discapacidad.
Articulo 21
Libertad di expresion y di opinion y acceso na informacion
E Estadonan cu ta Parti ta adopta tur medida pertinente pa persona cu discapacidad por eherce e derecho di libertad di expresion y di opinion, incluyendo e libertad di busca, haya y suministra informacion e idea, a base di igualdad cu otro persona, y pa medio di cualke forma di comunicacion cu nan scoge, manera ta defini den articulo 2 di e Tratado aki, entre otro door di:
a) Suministra persona cu discapacidad informacion dirigi na publico en general, di forma oportuno y sin costo adicional, den formato y tecnologia accesibel, adecuado pa e diferente tiponan di discapacidad;
b) Acepta y facilita uzo di lenga di seña, Braille, comunicacion aumentativo y alternativo y di tur otro medio, metodo y formato di comunicacion accesibel, cu persona cu discapacidad ta scoge den interaccion oficial;
c) Urgi entidadnan priva cu ta presta servicio na publico en general, inclusive via internet, pa suministra informacion y ofrece nan servicio na persona cu discapacidad den formato accesibel y uzabel pa persona cu discapacidad;
d) Encurasha e medionan di comunicacion, incluyendo esunnan cu ta suministra informacion via internet, pa haci nan servicionan accesibel pa persona cu discapacidad;
e) Reconoce y promove uzo di lenga di seña.
Articulo 22
Respet pa privacidad
1. Ningun persona cu discapacidad, irespecto di su luga di residencia of di su forma di biba, lo no ta obheto di interferencia arbitrario of ilicito den su privacidad, famia, cas of corespondencia of otro tipo di comunicacion of di agresion ilicito contra su honor y reputacion. Persona cu discapacidad tin derecho di wordo protegi pa ley contra dicho interferencianan of agresionnan.
2. E Estadonan cu ta Parti ta protege privacidad di informacion personal y di informacion relaciona cu salud y cu rehabilitacion di persona cu discapacidad, a base di igualdad cu otro persona.
Articulo 23
Respet pa cas y pa famia
1. E Estadonan cu ta Parti ta tuma medida efectivo y apropia pa elimina discriminacion contra persona cu discapacidad den tur cuestion relaciona cu matrimonio, famia, paternidad y relacion personal, a base di igualdad cu otro persona, a fin di garantisa cu:
a) Ta reconoce e derecho di tur persona cu discapacidad cu tin edad di casa, di casa y funda un famia a base di consentimento liber y pleno di e futuro esposonan;
b) Ta reconoce e derechonan di persona cu discapacidad di dicidi libremente y di manera responsabel tocante e cantidad di yiu cu nan kier tin y e tempo cu mester transcuri entre un nacemento y e otro, y di tin acceso na informacion y educacion tocante reproduccion y planificacion familiar adecuado pa nan edad, y ta proporciona e medionan necesario pa permiti nan eherce e derechonan ey;
c) Persona cu discapacidad, incluyendo mucha, ta mantene nan fertilidad, a base di igualdad cu otro persona.
2. E Estadonan cu ta Parti ta garantisa e derechonan y obligacionnan di persona cu discapacidad pa loke ta tutela, curatela, poderacion, adopcion di mucha of institucionnan similar, den caso cu e conceptonan aki ta existi den legislacion nacional; den tur caso e miho interes di e mucha ta primordial. E Estadonan cu ta Parti ta duna asistencia apropia na persona cu discapacidad pa desempeño di nan responsabilidadnan pa loke ta cuido y criansa di nan yiunan.
3. E Estadonan cu ta Parti ta garantisa cu mucha cu discapacidad tin e mesun derechonan pa loke ta bida den famia. Pa haci e derechonan ey efectivo, y a fin di preveni scondemento, abandono, negligencia y segregacion di mucha cu discapacidad, e Estadonan cu ta Parti ta compromete nan mes na proporciona cu anticipacion informacion, servicio y apoyo extenso na mucha cu discapacidad y na nan famianan.
4. E Estadonan cu ta Parti ta garantisa cu no ta separa un mucha di su mayornan contra nan boluntad, excepto ora cu e autoridadnan competente, suheto na evaluacion hudicial, ta determina, di conformidad cu ley y e proceduranan aplicabel, cu e separacion ey ta necesario na e miho interes di e mucha. Den ningun caso no ta separa un mucha di su mayornan a base di un discapacidad, sea di e mucha, di un mayor of di tur dos mayor.
5. E Estadonan cu ta Parti ta haci tur lo posibel pa, ora cu e famia mas yega di un mucha cu discapacidad no por dun’e cuido, proporciona dunamento di cuido alternativo denter di e famia mas grandi y, si esey no ta posibel, denter di e comunidad den un ambiente familiar.
Articulo 24
Enseñansa
1. E Estadonan cu ta Parti ta reconoce e derecho di persona cu discapacidad riba enseñansa. Cu mira riba realisacion di e derecho aki sin discriminacion y a base di oportunidad igual, e Estadonan cu ta Parti ta garantisa un sistema di enseñansa inclusivo na tur nivel, como tambe siñamento pa bida largo, cu e meta di:
a) Desaroya plenamente potencial humano y sentido di dignidad y autoestima, y reforsa respet pa derecho humano, libertad fundamental y diversidad humano;
b) Desaroya optimalmente personalidad, talento y creatividad di persona cu discapacidad, como tambe nan aptitudnan mental y fisico;
c) Haci posibel pa persona cu discapacidad participa di manera efectivo den un sociedad liber.
2. Realisando e derecho aki, e Estadonan cu ta Parti ta garantisa cu:
a) Persona cu discapacidad no ta keda exclui di e sistema general di enseñansa pa motibo di discapacidad, y cu mucha cu discapacidad no ta keda exclui di enseñansa primario gratuito y obligatorio ni di enseñansa secundario pa motibo di discapacidad;
b) Persona cu discapacidad por tin acceso na un enseñansa primario y secundario inclusivo, di calidad y gratuito, a base di igualdad cu otro persona, den e comunidadnan unda nan ta biba;
c) Ta haci ahustacion rasonabel a base di e necesidadnan individual;
d) Ta duna persona cu discapacidad e apoyo necesario, den cuadro di e sistema general di enseñansa, pa facilita nan formacion efectivo;
e) Ta facilita medidanan di apoyo individualisa y efectivo den ambientenan cu ta optimalisa desaroyo academico y social, di conformidad cu e obhetivo di inclusion completo.
3. E Estadonan cu ta Parti ta brinda persona cu discapacidad e posibilidad di siña habilidadnan pa desaroyo practico y social, pa facilita nan participacion completo y igual den enseñansa y como miembro di comunidad. Pa tal fin, e Estadonan cu ta Parti ta adopta medida pertinente, entre nan:
a) Facilita siñamento di Braille, escritura alternativo, metodo, medio y formato di comunicacion aumentativo y alternativo, como tambe adkisicion di habilidadnan di orientacion y di mobilidad, y facilita apoyo y guia di persona den e mesun circunstancia;
b) Facilita siñamento di lenga di seña y promocion di identidad linguistico di e comunidad sordo;
c) Garantisa cu ta duna enseñansa na e personanan, y en particular mucha, cu ta ciego, sordo of sordociego, den e lenganan y e metodonan y medionan di comunicacion mas apropia pa cada persona, y den un ambiente cu ta permiti nan alcansa nan maximo desaroyo academico y social.
4. A fin di yuda garantisa realisacion di e derecho aki, e Estadonan cu ta Parti ta adopta medida pertinente pa emplea maestro, incluyendo maestro cu discapacidad, cu ta cualifica den lenga di seña y/of Braille, y pa forma profesionalnan y personal cu ta traha na tur nivel di enseñansa. E formacion ey ta inclui conscientisacion tocante discapacidad y uzo di metodo, medio y formato di comunicacion aumentativo y alternativo apropia, y tecnica y material educativo pa duna sosten na persona cu discapacidad.
5. E Estadonan cu ta Parti ta garantisa cu persona cu discapacidad tin acceso na enseñansa superior general, formacion profesional, enseñansa pa adulto y siñamento pa bida largo sin discriminacion y a base di igualdad cu otro persona. Pa tal fin, e Estadonan cu ta Parti ta garantisa cu ta realisa ahustacion rasonabel pa persona cu discapacidad.
Articulo 25
Salud
E Estadonan cu ta Parti ta reconoce cu persona cu discapacidad tin derecho riba goso di e nivel mas halto posibel di salud sin discriminacion pa motibo di discapacidad. E Estadonan cu ta Parti ta adopta tur medida pertinente pa garantisa acceso di persona cu discapacidad na servicionan di salud cu ta tene cuenta specifico cu genero, incluyendo rehabilitacion relaciona cu salud. En particular, e Estadonan cu ta Parti ta:
a) Proporciona persona cu discapacidad cuido y programanan di salud gratuito of na un prijs accesibel di e mesun variedad y calidad y segun e mesun normanan cu ta proporciona nan na otro persona, incluso den e area di salud sexual y reproductivo y di programanan di salud publico dirigi na e poblacion general;
b) Presta e servicionan di salud cu persona cu discapacidad mester haya specificamente como consecuencia di nan discapacidad, incluyendo deteccion tempran y intervencion, si ta necesario, y servicio destina na limita y preveni mas discapacidad, incluso cerca mucha y anciano;
c) Presta e servicionan ey mas cerca posibel di e propio comunidad di e personanan cu discapacidad, incluso den zonanan rural;
d) Exigi di e profesionalnan di salud pa duna persona cu discapacidad cuido di e mesun calidad cu nan ta duna otro persona, particularmente a base di e consentimento liber y bon informa cu nan ta haya di persona cu discapacidad, door di, entre otro, fomenta conscientisacion respecto di e derechonan humano, dignidad, autonomia y necesidadnan di persona cu discapacidad, pa medio di capacitacion y promulgacion di normanan etico pa cuido di salud tanto publico como priva;
e) Prohibi discriminacion contra persona cu discapacidad den provision di seguro di salud, y di seguro di bida si e seguro aki ta permiti den legislacion nacional, y mester provee e seguro ey na forma husto y rasonabel;
f) Impedi cu ta nenga, di manera discriminatorio, servicio di salud of di cuido di salud of suministro di alimento solido of likido, pa motibo di discapacidad.
Articulo 26
Habilitacion y rehabilitacion
1. E Estadonan cu ta Parti ta adopta medidanan efectivo y pertinente -incluso mediante apoyo di persona den e mesun circunstancia- pa persona cu discapacidad por logra y mantene maximo independencia, capacidad fisico, mental, social y profesional completo, y inclusion y participacion completo den tur aspecto di bida. Pa tal fin, e Estadonan cu ta Parti ta organisa, intensifica y amplia servicionan y programanan extenso di habilitacion y rehabilitacion, en particular den e areanan di salud, empleo, enseñansa y servicio social, di tal forma cu e servicionan y programanan ey:
a) Ta cuminsa den e etapa mas tempran posibel y ta basa riba un evaluacion multidisciplinario di e necesidadnan y capacidadnan individual di cada persona;
b) Ta sostene participacion y inclusion den comunidad y den tur aspecto di bida social, ta boluntario y ta na disposicion di persona cu discapacidad mas cerca posibel di nan propio comunidadnan, incluso den zonanan rural.
2. E Estadonan cu ta Parti ta promove desaroyo di capacitacion inicial y continuo pa e profesionalnan y e personal cu ta traha den e servicionan di habilitacion y rehabilitacion.
3. E Estadonan cu ta Parti ta stimula disponibilidad, conocemento y uzo di aparato tecnico y tecnologia di apoyo diseña pa persona cu discapacidad, asina leu cu nan ta relaciona cu habilitacion y rehabilitacion.
Articulo 27
Trabou y empleo
1. E Estadonan cu ta Parti ta reconoce e derecho di persona cu discapacidad riba trabou, a base di igualdad cu otro persona. Esey ta inclui e derecho di tin oportunidad di gana nan pan cu trabou libremente scogi of acepta, den un mercado y un ambiente laboral cu ta habri, inclusivo y accesibel pa persona cu discapacidad. E Estadonan cu ta Parti ta salvaguardia y ta promove ehercicio di e derecho riba trabou, incluso pa esnan cu haya un discapacidad durante trabou, tumando medidanan apropia, inclusive mediante legislacion, a fin di, entre otro:
a) Prohibi discriminacion pa motibo di discapacidad respecto di tur cuestion relaciona cu tur forma di empleo, incluyendo e condicionnan di seleccion, contratacion y empleo, continuidad di empleo, promocion profesional y condicionnan di trabou sigur y saludabel;
b) Protege e derechonan di persona cu discapacidad, a base di igualdad cu otro persona, riba condicionnan di trabou husto y favorabel, particularmente igualdad di oportunidad y pago igual pa trabou di igual balor, condicionnan di trabou sigur y saludabel, incluyendo proteccion contra intimidacion y restitucion di derecho den caso di inhusticia;
c) Garantisa cu persona cu discapacidad por eherce nan derechonan laboral y sindical, a base di igualdad cu otro persona;
d) Permiti pa persona cu discapacidad tin acceso efectivo na programanan general di orientacion tecnico y profesional, servicio di intermediacion pa trabou y formacion profesional y continuo;
e) Fomenta oportunidad di empleo y promocion profesional di persona cu discapacidad den e mercado laboral, y apoya nan den buscamento, hayamento y mantenemento di trabou of den reincorporacion na trabou;
f) Promove oportunidad di trabou independiente, empresariado, lantamento di cooperativa y establecemento di empresa propio;
g) Duna persona cu discapacidad trabou den sector publico;
h) Promove empleo di persona cu discapacidad den sector priva pa medio di maneho y medida apropia, cu por inclui programanan di accion afirmativo, incentivo y otro medida;
i) Garantisa cu ta realisa ahustacion rasonabel pa persona cu discapacidad na e luga di trabou;
j) Promove adkisicion di experiencia laboral di persona cu discapacidad den mercado laboral habri;
k) Promove programanan di rehabilitacion vocacional y profesional, di mantenemento di empleo y di reincorporacion na trabou dirigi riba persona cu discapacidad.
2. E Estadonan cu ta Parti ta garantisa cu persona cu discapacidad lo no ta someti na sclavitud ni na servidumbre y cu nan ta protegi, a base di igualdad cu otro persona, contra trabou forsa of obligatorio.
Articulo 28
Nivel di bida y proteccion social adecuado
1. E Estadonan cu ta Parti ta reconoce e derecho di persona cu discapacidad riba un nivel di bida adecuado pa nan mes y pa nan famianan, locual ta inclui cuminda, paña y vivienda adecuado, y riba un mehoracion continuo di nan condicionnan di bida, y ta tuma medida pertinente pa salvaguardia y promove realisacion di e derecho ey sin discriminacion pa motibo di discapacidad.
2. E Estadonan cu ta Parti ta reconoce e derecho di persona cu discapacidad riba proteccion social y riba goso di e derecho ey, sin discriminacion pa motibo di nan discapacidad, y ta tuma medida pertinente pa salvaguardia y promove realisacion di e derecho ey, incluyendo medida pa:
a) Garantisa acceso di persona cu discapacidad, a base di igualdad, na servicio di awa potabel y garantisa acceso na servicio, instrumento y otro forma di asistencia adecuado na prijs accesibel, pa atende e necesidadnan relaciona cu nan discapacidad;
b) Garantisa acceso di persona cu discapacidad, en particular muhe y mucha muhe cu discapacidad y anciano cu discapacidad, na programanan di proteccion social y programanan di reduccion di pobresa;
c) Garantisa acceso di persona cu discapacidad y nan famianan cu ta biba den situacion di pobresa na asistencia gubernamental pa paga e gastonan relaciona cu nan discapacidad, incluyendo training, asesoramento, yudansa financiero y servicio di cuido temporal adecuado;
d) Garantisa acceso di persona cu discapacidad na programanan di vivienda popular;
e) Garantisa acceso di persona cu discapacidad, a base di igualdad, na beneficionan di pensioen y programanan di pensioen.
Articulo 29
Participacion den bida politico y bida publico
E Estadonan cu ta Parti ta garantisa persona cu discapacidad derecho politico y e posibilidad di gosa di nan a base di igualdad cu otro persona y nan ta compromete nan mes na:
a) Garantisa cu persona cu discapacidad por participa plenamente y efectivamente den bida politico y bida publico, a base di igualdad cu otro persona, directamente of via representantenan libremente elegi, incluyendo e derecho y e posibilidad di persona cu discapacidad di vota y di wordo elegi, entre otro door di:
i) Garantisa cu e proceduranan, facilidadnan y materialnan electoral ta adecuado, accesibel y facil di compronde y di uza;
ii) Protege e derecho di persona cu discapacidad di emiti nan voto den secreto den eleccion y referendum publico, sin intimidacion, y di presenta nan mes como candidato den eleccion, y efectivamente eherce cargo y desempeña cualke funcion publico na tur nivel di gobierno, facilitando uzo di tecnologia nobo y di tecnologia di apoyo, unda ta apropia;
iii) Garantisa expresion liber di e boluntad di persona cu discapacidad como elector y, pa tal fin, semper cu ta necesario y a base di nan peticion, permiti pa un persona di nan scogencia duna nan asistencia ora di vota;
b) Promove activamente un ambiente den cua persona cu discapacidad por participa plenamente y efectivamente den ehercicio di funcion publico, sin discriminacion y a base di igualdad cu otro persona, y fomenta nan participacion den asunto publico, incluso:
i) Participa den organisacion y asociacion no gubernamental comprometi cu bida publico y politico di e pais, y den actividad y administracion di partido politico;
ii) Lanta y afilia na organisacion di persona cu discapacidad pa representa persona cu discapacidad na nivel internacional, nacional, regional y local.
Articulo 30
Participacion den bida cultural, recreacion, actividad di tempo liber y deporte
1. E Estadonan cu ta Parti ta reconoce e derecho di persona cu discapacidad di participa, a base di igualdad cu otro persona, den bida cultural y ta adopta tur medida pertinente pa garantisa cu persona cu discapacidad:
a) Tin acceso na material cultural den formato accesibel;
b) Tin acceso na programanan di television, pelicula, teatro y otro actividad cultural den formato accesibel;
c) Tin acceso na luganan unda ta ofrece presentacion of servicio cultural manera teatro, museo, cine, biblioteca y servicio turistico y, asina leu cu ta posibel, tin acceso na monumentonan y sitionan di importancia cultural nacional.
2. E Estadonan cu ta Parti ta adopta medida pertinente pa persona cu discapacidad por desaroya y uza nan potencial creativo, artistico y intelectual, no solamente na nan propio beneficio sino tambe pa enrikecemento di sociedad.
3. E Estadonan cu ta Parti ta tuma tur medida pertinente, di conformidad cu derecho internacional, pa garantisa cu e leynan di proteccion di derecho di propiedad intelectual no ta forma un barera excesivo of discriminatorio pa acceso di persona cu discapacidad na material cultural.
4. Persona cu discapacidad tin derecho, a base di igualdad cu otro persona, riba reconocemento y apoyo di nan identidad cultural y linguistico specifico, incluyendo lenga di seña y cultura di hende sordo.
5. Cu mira pa facilita participacion di persona cu discapacidad, a base di igualdad cu otro persona, na actividadnan recreativo, di tempo liber y deportivo, e Estadonan cu ta Parti ta adopta medida apropia pa:
a) Encurasha y promove participacion, mas tanto posibel, di persona cu discapacidad na actividad deportivo general na tur nivel;
b) Garantisa cu persona cu discapacidad tin oportunidad di organisa, desaroya y participa na actividad deportivo y recreativo specifico pa persona cu discapacidad y, pa tal fin, promove dunamento, a base di igualdad cu otro persona, di instruccion, formacion y recurso adecuado;
c) Garantisa cu persona cu discapacidad tin acceso na facilidadnan deportivo, recreativo y turistico;
d) Garantisa cu mucha cu discapacidad tin igual acceso cu otro mucha na participacion den wega, recreacion y actividad di tempo liber y deportivo, incluyendo e actividadnan realisa den e sistema escolar;
e) Garantisa cu persona cu discapacidad tin acceso na servicio duna door di esnan cu ta envolvi den organisacion di actividadnan recreativo, turistico, di tempo liber y deportivo.
Articulo 31
Estadistica y recopilacion di dato
1. E Estadonan cu ta Parti ta recopila informacion adecuado, incluyendo dato estadistico y di investigacion, a fin di permiti nan formula y implementa maneho pa ehecucion di e Tratado aki. Den e proceso di recopilacion y mantenemento di e informacion ey mester:
a) Cumpli cu garantianan legalmente estableci, incluyendo legislacion tocante proteccion di dato, pa garantisa confidencialidad y respet di privacidad di persona cu discapacidad;
b) Cumpli cu normanan internacionalmente acepta pa protege e derechonan humano y libertadnan fundamental, como tambe principionan etico den recopilacion y uzo di estadistica.
2. E informacion recopila di conformidad cu e articulo aki ta wordo desagrega na forma debido y ta uz’e pa yuda evalua implementacion di e obligacionnan di e Estadonan cu ta Parti en virtud di e Tratado aki, como tambe pa identifica y elimina e bareranan cu persona cu discapacidad ta confronta den ehercicio di nan derechonan.
3. E Estadonan cu ta Parti ta asumi nan responsabilidad di difundi e estadisticanan ey y garantisa cu nan ta accesibel pa persona cu discapacidad y otro persona.
Articulo 32
Cooperacion internacional
1. E Estadonan cu ta Parti ta reconoce importancia di cooperacion internacional y su promocion, como apoyo pa e esfuersonan nacional pa realisacion di e proposito y e obhetivonan di e Tratado aki, y ta tuma medida pertinente y efectivo en conexion cu esey, entre Estado y, caminda ta apropia, den asociacion cu organisacionnan internacional y regional relevante y cu sociedad civil, en particular organisacionnan di persona cu discapacidad. Entre e medidanan ey por inclui, entre otro:
a) Garantisa cu cooperacion internacional, incluyendo e programanan di desaroyo internacional, ta inclui persona cu discapacidad y ta accesibel pa nan;
b) Facilita y apoya fomento di capacidad, incluso pa medio di intercambio y compartimento di informacion, experiencia, programa di formacion y bon practica;
c) Facilita cooperacion den investigacion y acceso na conocemento cientifico y tecnico;
d) Duna, caminda ta necesario, asistencia tecnico y economico, entre otro door di facilita acceso na tecnologia accesibel y di apoyo, y door di comparti e tecnologianan ey, y pa medio di transferencia di tecnologia.
2. Ta aplica e stipulacionnan di e articulo aki sin perhuicio di e obligacionnan cu cada Estado cu ta Parti tin en virtud di e Tratado aki.
Articulo 33
Implementacion y supervision nacional
1. E Estadonan cu ta Parti, di conformidad cu nan sistema organisativo, ta designa un of mas punto focal den gobierno encarga cu e asuntonan relaciona cu implementacion di e Tratado aki y ta considera debidamente establecemento of designacion di un mecanismo di coordinacion den gobierno pa facilita tumamento di medida al respecto den diferente sector y na diferente nivel.
2. E Estadonan cu ta Parti, di conformidad cu nan sistema huridico y administrativo, ta mantene, reforsa, designa of establece na nivel nacional un cuadro cu, segun ta rekeri, ta consisti di un of mas mecanismo independiente pa promove, protege y supervisa implementacion di e Tratado aki. Ora cu ta designa of establece e mecanismo(nan) ey, e Estadonan cu ta Parti ta tene cuenta cu e principionan cu ta concerni e condicion huridico y e funcionamento di e institucionnan nacional di proteccion y promocion di derecho humano.
3. Sociedad civil, y en particular persona cu discapacidad y e organisacionnan cu ta representa nan, ta wordo envolvi y ta participa plenamente den e proceso di supervision.
Articulo 34
Comite pa derecho di persona cu discapacidad
1. Lo crea un Comite pa Derecho di Persona cu Discapacidad (di aki padilanti denomina “e Comite”) cu ta desempeña e funcionnan cu ta menciona a continuacion.
2. E Comite ta consisti, na momento cu e Tratado aki drenta na vigor, di 12 experto. Ora cu e Tratado aki obtene 60 ratificacion of afiliacion mas, ta aumenta composicion di e Comite cu seis miembro mas, yegando asina na e maximo di 18 miembro.
3. E miembronan di e Comite ta desempeña nan funcionnan a titulo personal y nan mester ta persona di gran integridad moral y cu competencia y experiencia reconoci riba e tereno cu e Tratado aki ta cubri. Ta pidi e Estadonan cu ta Parti pa, ora cu nan nomina nan candidatonan, tuma debidamente na consideracion e stipulacion menciona den numeral 3 di articulo 4 di e Tratado aki.
4. E miembronan di e Comite ta wordo elegi pa e Estadonan cu ta Parti, tumando na consideracion un distribucion geografico ekitativo, representacion di e diferente formanan di civilisacion y di e principal sistemanan huridico, un representacion di genero balansa y participacion di experto cu discapacidad.
5. E miembronan di e Comite ta wordo elegi pa medio di voto secreto for di un lista di persona nomina door di e Estadonan cu ta Parti for di nan ciudadanonan den e reunionnan di e Conferencia di e Estadonan cu ta Parti. Den e reunionnan ey, den cuanan dos di tres parti di e Estadonan cu ta Parti ta forma quorum, e personanan elegi pa e Comite ta esnan cu obtene e mayor cantidad di voto y un mayoria absoluto di e votonan di e representantenan di e Estadonan cu ta Parti cu ta presente y cu ta emiti nan voto.
6. Ta tene e prome eleccion pa mas tarda seis luna despues di e fecha cu e Tratado aki drenta na vigor. Por lo menos cuater luna prome cu e fecha di cada eleccion, Secretario General di Nacionnan Uni ta dirigi un carta na e Estadonan cu ta Parti pidiendo nan pa presenta nomber di nan candidatonan denter di dos luna. Secretario General ta prepara despues un lista na orden alfabetico di tur e personanan nomina di e forma ey, indicando e Estadonan cu ta Parti cu a nomina nan y ta presenta esaki na e Estadonan cu ta Parti den e Tratado aki.
7. Ta elegi e miembronan di e Comite pa un periodo di cuater aña. Nan por wordo reelegi un biaha. Sinembargo, e mandato di seis di e miembronan elegi den e prome eleccion ta caduca despues di dos aña; inmediatamente despues di e prome eleccion, e presidente di e reunion na cua ta referi den numeral 5 di e articulo aki ta saca e nombernan di e seis miembronan ey pa medio di lot.
8. E eleccion di e seis miembronan adicional di e Comite ta tuma luga den cuadro di eleccion ordinario, di conformidad cu e stipulacionnan relevante di e articulo aki.
9. Den caso cu un miembro di e Comite fayece, renuncia of declara cu, pa cualke otro motibo, e no por sigui desempeña su funcion, e Estado cu ta Parti cu a nomina e miembro ey ta designa otro experto cu ta posee e cualificacionnan y ta cumpli cu e rekisitonan menciona den e stipulacionnan corespondiente di e articulo aki pa ocupa e puesto durante e resto di e mandato.
10. E Comite ta fiha su propio reglamento di orden.
11. Secretario General di Nacionnan Uni ta proporciona e personal y e facilidadnan necesario pa desempeño efectivo di e funcionnan di e Comite conforme e Tratado aki y ta convoca su reunion inicial.
12. Cu aprobacion di Asamblea General di Nacionnan Uni, e miembronan di e Comite estableci conforme e Tratado aki ta ricibi emolumento for di e recursonan di Nacionnan Uni bou di e termino- y condicionnan cu Asamblea General stipula, tumando na consideracion importancia di e responsabilidadnan di e Comite.
13. E miembronan di e Comite tin derecho riba e facilidadnan, privilegionan y inmunidadnan cu ta concede e expertonan cu ta realisa misionnan pa Nacionnan Uni, manera ta stipula den e seccionnan corespondiente di e Tratado tocante Privilegio y Inmunidad di Nacionnan Uni.
Articulo 35
Rapport presenta door di e Estadonan cu ta Parti
1. Cada Estado cu ta Parti ta presenta na e Comite, pa intermediacion di Secretario General di Nacionnan Uni, un rapport extenso tocante e medidanan tuma pa cumpli cu su obligacionnan en virtud di e Tratado aki y tocante e progreso logra al respecto, denter di dos aña despues cu e Tratado aki drenta na vigor pa e Estado cu ta Parti concerni.
2. Posteriormente e Estadonan cu ta Parti ta presenta rapportnan subsiguiente por lo menos cada cuater aña y pa lo demas ki ora cu e Comite pidi nan esey.
3. E Comite ta dicidi tocante e liñanan di guia cu ta aplicabel riba contenido di e rapportnan.
4. Un Estado cu ta Parti cu a presenta un rapport inicial extenso na e Comite no tin mester di ripiti, den su rapportnan subsiguiente, informacion previamente suministra. Ta pidi e Estadonan cu ta Parti pa, ora cu nan prepara rapport pa e Comite, considera pa haci esey pa medio di un procedura habri y transparente y tumando debidamente na consideracion e stipulacion menciona den numeral 3 di articulo 4 di e Tratado aki.
5. Den e rapportnan por indica e factornan y e dificultadnan cu ta afecta e grado di cumplimento cu e obligacionnan contrai en virtud di e Tratado aki.
Articulo 36
Tratamento di rapport
1. E Comite ta trata cada rapport, e ta duna e sugerencianan y e recomendacionnan general cu e ta considera oportuno tocante e rapport y e ta remiti esakinan na e Estado cu ta Parti concerni. E Estado cu ta Parti por reacciona mandando e Comite cualke informacion cu e ta desea. E Comite por pidi e Estadonan cu ta Parti mas informacion relaciona cu implementacion di e Tratado aki.
2. Si un Estado cu ta Parti ta considerablemente atrasa cu presentacion di un rapport, e Comite por notifica e Estado cu ta Parti concerni e necesidad di investiga implementacion di e Tratado aki na dicho Estado cu ta Parti, a base di informacion confiabel cu ta pone na disposicion di e Comite, den caso cu no presenta e rapport en cuestion denter di tres luna despues di e notificacion. E Comite ta combida e Estado cu ta Parti concerni pa participa na tal investigacion. Den caso cu e Estado cu ta Parti reacciona presentando e rapport corespondiente, ta aplica e stipulacionnan di numeral 1 di e articulo aki.
3. Secretario General di Nacionnan Uni ta pone e rapportnan na disposicion di tur e Estadonan cu ta Parti.
4. E Estadonan cu ta Parti ta pone nan rapportnan ampliamente na disposicion di publico den nan propio pais y ta facilita acceso na e sugerencianan y e recomendacionnan general tocante e rapportnan ey.
5. Segun cu e Comite considera apropia, e ta transmiti e rapportnan di e Estadonan cu ta Parti na e organismonan specialisa, e fondonan y e programanan di Nacionnan Uni, y na otro organo competente, pa nan trata un peticion of un indicacion di e necesidad di conseho of asistencia tecnico inclui den e rapportnan ey, hunto cu e observacionnan y e recomendacionnan di e Comite, si tin, tocante e peticionnan of indicacionnan ey.
Articulo 37
Cooperacion entre e Estadonan cu ta Parti y e Comite
1. Cada Estado cu ta Parti ta coopera cu e Comite y ta yuda su miembronan den cumplimento di nan mandato.
2. Den su relacion cu e Estadonan cu ta Parti, e Comite ta tuma debidamente na consideracion e medionan y e maneranan pa mehora e capacidad nacional pa implementacion di e Tratado aki, incluso pa medio di cooperacion internacional.
Articulo 38
Relacion di e Comite cu otro organo
A fin di fomenta implementacion efectivo di e Tratado aki y di stimula cooperacion internacional riba e tereno cu e Tratado aki ta abarca:
a) E organismonan specialisa y e demas organonan di Nacionnan Uni tin e derecho di ta representa den e investigacion tocante implementacion di e stipulacionnan di e Tratado aki cu ta cay denter di e cuadro di nan mandato. E Comite por invita e organismonan specialisa y otro organo competente cu e ta considera apropia, pa nan duna conseho specialisa tocante implementacion di e Tratado den e areanan cu ta cay denter di e cuadro di nan respectivo mandatonan. E Comite por pidi e organismonan specialisa y otro organo di Nacionnan Uni pa presenta rapport tocante implementacion di e Tratado den e areanan cu ta cay denter di e cuadro di nan actividadnan;
b) Den ehecucion di su mandato e Comite ta consulta, di forma apropia, cu otro organo relevante institui en virtud di tratadonan internacional di derecho humano, cu mira pa garantisa consistencia di nan respectivo liñanan di guia pa presentacion di rapport, sugerencia y recomendacion general y pa evita duplicacion y superposicion (overlapping) den ehercicio di nan funcionnan.
Articulo 39
Rapport di e Comite
Cada dos aña e Comite ta raporta na Asamblea General y Conseho Economico y Social tocante su actividadnan y e por duna sugerencia y recomendacion general basa riba estudio di e rapportnan y riba informacion ricibi di e Estadonan cu ta Parti. Ta inclui e sugerencianan y e recomendacionnan general ey den e rapport di e Comite, hunto cu e comentarionan, si tin, di e Estadonan cu ta Parti.
Articulo 40
Conferencia di e Estadonan cu ta Parti
1. E Estadonan cu ta Parti ta reuni regularmente den un Conferencia di e Estadonan cu ta Parti, a fin di trata cualke asunto relaciona cu implementacion di e Tratado aki.
2. Secretario General di Nacionnan Uni ta convoca e Conferencia di e Estadonan cu ta Parti pa mas tarda seis luna despues cu e Tratado aki drenta na vigor. Secretario General ta convoca e reunionnan subsiguiente cada dos aña of a base di e decision di e Conferencia di e Estadonan cu ta Parti.
Articulo 41
Depositario
Secretario General di Nacionnan Uni ta e depositario di e Tratado aki.
Articulo 42
Firma
E Tratado aki ta habri pa firma pa tur Estado y pa e organisacionnan di integracion regional na Sede di Nacionnan Uni na New York for di 30 di maart 2007.
Articulo 43
Consentimento di obligacion
E Tratado aki ta suheto na ratificacion door di e Estadonan firmante y na confirmacion oficial door di e organisacionnan di integracion regional firmante. E ta habri pa afiliacion di cualke Estado of organisacion di integracion regional cu no a firma e Tratado.
Articulo 44
Organisacion di integracion regional
1. Bou di “organisacion di integracion regional” ta compronde un organisacion constitui pa e Estadonan soberano di un region determina, na cua su Estadonan miembro a transferi competencia respecto di e cuestionnan riba cuanan e Tratado aki ta aplicabel. E organisacionnan ey ta declara, den nan actanan di confirmacion oficial of afiliacion, nan grado di competencia respecto di e cuestionnan riba cuanan e Tratado aki ta aplicabel. Posteriormente nan ta informa e depositario tocante cualke modificacion substancial di nan grado di competencia.
2. E referencianan na “E Estadonan cu ta Parti” den e Tratado aki ta aplicabel riba e organisacionnan ey denter di e limitenan di nan competencia.
3. Pa aplicacion di loke ta stipula den numeral 1 di articulo 45 y den numeral 2 y 3 di articulo 47 di e Tratado aki, no ta tene na cuenta ningun acta deposita door di un organisacion di integracion regional.
4. E organisacionnan di integracion regional, den asuntonan cu ta cay denter di nan competencia, por eherce nan derecho di voto den e Conferencia di e Estadonan cu ta Parti, cu un cantidad di voto igual na e cantidad di nan Estadonan miembro cu ta Parti den e Tratado aki. Dicho organisacionnan no ta eherce nan derecho di voto si un di nan Estadonan miembro ta eherce su derecho di voto, y vice versa.
Articulo 45
Drentamento na vigor
1. E Tratado aki ta drenta na vigor e di trinta dia despues di e fecha cu a deposita e di binti acta di ratificacion of afiliacion.
2. Pa cada Estado of organisacion di integracion regional cu ratifica, confirma oficialmente of afilia na e Tratado aki despues cu a deposita e di binti acta pa tal efecto, e Tratado ta drenta na vigor e di trinta dia despues di e fecha cu el a deposita su propio acta pa tal efecto.
Articulo 46
Reserva
1. No ta permiti reserva cu ta incompatibel cu e obhetivo y e proposito di e Tratado aki.
2. Por retira reserva na tur momento.
Articulo 47
Enmienda
1. Cualke Estado cu ta Parti por propone un enmienda na e Tratado aki y present’e na Secretario General di Nacionnan Uni. Secretario General ta comunica cualke enmienda proponi na e Estadonan cu ta Parti, cu e peticion pa notific’e si nan ta na fabor di un conferencia di e Estadonan cu ta Parti cu e proposito di trata e proposicionnan y dicidi tocante nan. Den caso cu denter di cuater luna despues di e fecha di tal comunicacion, por lo menos un di tres parti di e Estadonan cu ta Parti ta na fabor di un tal conferencia, Secretario General ta convoca e conferencia bou di auspicio di Nacionnan Uni. Cualke enmienda adopta pa un mayoria di dos di tres parti di e Estadonan cu ta Parti presente y cu ta vota ta wordo presenta door di Secretario General na Asamblea General di Nacionnan Uni pa su aprobacion y posteriormente na tur e Estadonan cu ta Parti pa su aceptacion.
2. Un enmienda adopta y aproba di conformidad cu numeral 1 di e articulo aki ta drenta na vigor e di trinta dia despues di e fecha cu e cantidad di acta di aceptacion deposita alcansa dos di tres parti di e cantidad di Estadonan cu ta Parti cu tabatin e dia di adopcion di e enmienda. Posteriormente e enmienda ta drenta na vigor pa cualke Estado cu ta Parti e di trinta dia despues cu el a deposita su propio acta di aceptacion. Un enmienda ta obligatorio exclusivamente pa e Estadonan cu ta Parti cu a acept’e.
3. Den caso cu e Conferencia di e Estadonan cu ta Parti dicidi asina pa consenso, un enmienda adopta y aproba di conformidad cu numeral 1 di e articulo aki cu ta relaciona exclusivamente cu articulo 34, 38, 39 y 40 ta drenta na vigor pa tur e Estadonan cu ta Parti e di trinta dia despues di e fecha cu e cantidad di acta di aceptacion deposita alcansa dos di tres parti di e cantidad di Estadonan cu ta Parti cu tabatin e dia di adopcion di e enmienda.
Articulo 48
Cancelacion
Un Estado cu ta Parti por cancela e Tratado aki pa medio di un notificacion por escrito dirigi na Secretario General di Nacionnan Uni. E cancelacion ta bira efectivo un aña despues cu Secretario General ricibi e notificacion.
Articulo 49
Formato accesibel
Ta pone e texto di e Tratado aki na disposicion den formato accesibel.
Articulo 50
Texto autentico
E textonan na Arabe, Chines, Frances, Ingles, Ruso y Spaño di e Tratado aki ta igualmente autentico.
COMO TESTIMONIO DI ESEY, e plenipotenciarionan firmante, debidamente autorisa pa nan respectivo gobiernonan pa tal efecto, a firma e Tratado aki.


c: text/html

text:
Kico ta e seguro di malesa?
E seguro di malesa ta percura pa un trahado haya parti di su salario den caso cu e no por traha pa motibo di malesa. Un malesa ta un situacion durante 24 ora of mas den cual un trahado no ta capacita pa haci su trabao.
Cual trahadonan ta cay bao e seguro di malesa?
E trahado den servicio cu ta ricibi un salario di Afl. 4.550,- of menos pa luna ta cay bao e seguro di malesa (e suma aki ta conta pa aña 2011 y por wordo cambia pa ley).
E siguiente categorianan di trahado no ta cay bao e seguro di malesa:
- E doño di trabao cu ta traha pa su propio riesgo y cu ta ricibi pago.
- E casa, yui(nan) of mayor(nan) di un doño di trabao cu ta traha den su propio compania y cu no ta ricibi pago of cu ta ricibi pago bao nivel di sueldo minimo.
- Personal domestico.
- Capitan of navegante riba barco bao bandera di Aruba.
- Empleadonan publico of empleadonan cual nan status legal ta igual na empleadonan publico.
- Trahadonan cu ta traha na cas.
Cuanto e compensacion ta pa dianan di AO?
E asegurado tin derecho riba compensacion igual na 80% di su salario entrante e di cuater dia desde e notificacion di AO. SVb no ta paga compensacion pa e prome tres dianan di AO.
Tur trahado tin derecho riba compensacion durante no mas cu dos aña pa e mesun causa di malesa. Ta cuminsa conta e periodo di 2 aña riba e dia cu e trahado notifica AO na SVb pa prome biaha cu e malesa en cuestion.
Pa e trahado por ricibi compensacion e mester cumpli cu e siguiente rekisitonan:
- E trahado mester ta inscribi na SVb.
- E trahado no tabata tin e malesa pa cual e ta notifica AO prome cu ela drenta den servicio.
- E trahado mester cumpli cu tur reglanan di notifica AO.
E trahado cu a haya un malesa a consecuencia di un conducta prohibi, un acto intencional of descuido serio di e trahado, no por bin na remarca pa ricibi compensacion.
Compensacion pa verlof di parto
Trahadonan femenino tin derecho riba compensacion di salario pa e dianan di verlof prome y despues di parto. Durante e verlof di parto e trahado femenino tin derecho riba un compensacion igual na 100% di su salario.
SVb ta compensa un verlof di maximo 12 siman. E trahado por parti e verlof entre 4 te 6 siman prome cu e parto, y e resto di e 12 siman despues di parto.
Pa ricibi compensacion e trahado femenino ta notifica SVb tres luna prome di e fecha di parto stipula pa e partera of specialista.
Mas informacion
Pa mas informacion por tuma contacto cu SVb na telefon 527-2700, via email na info@svbaruba.org of medio e formulario aki.

robotstxt: allowed

filter: keep


text:
Estadonan Uni di Merka
Estadonan Uni di Merka ta un país ku ta keda na kontinente Nort Amérika. E nòmber ofisial di e país ta United States of America. E kapitál di Merka ta Washington D.C.. E siudat mas grandi di Merka ta New York City. E pais ta situá kasi kompleto den Nort Amerika, kaminda su kwarenti ocho estadonan kontinuoso anto Washington D.C ta keda, entre e Oceano Atlantiko anto e Oceano Pasífiko, e ta grèns na Canada na parti nòrt i Mexico na parti suit. E estado di Alaska ta den e huki nòrt-wèst di e kontinente, ku Canada na parti oost anto Rusia na parti wèst over di e Straat van Bering. E estado di Hawaii ta un arkipielago mei-mei di Oceano Pasífiko. E pais tambe ta posesá varios teritorio den Caribe anto Oceano Pasífiko.
Na 9.83 mion km2 anto ku 310 mion hende, Estadonan Uni di Merka ta e di tres of di kwater pais mas grandi anto e di tres na area anto poblashon huntu. E ta un di e paisnan mas diversifika i multikultural, ku ta e produkto di immigrashon na gran escala for di hopi otro pais. E ekonomia di E.U. ta e ekonomia nashonal mas grandi na mundu, ku un GDP estima di $14.3 tríon.
Indigeno di origen Aziatiko a habitá lokual ku aworaki ta e vasteland du Estadonan Uni di Merka pa miles di aña. E poblashon nativo merikano aki a wordu redusi dor di malesanan e gueranan despues di kontakto oropeo. Estadonan Uni a wordu formá dor di diestres kolonianan Britaniko ku tabata keda na e kosta atlantik. Riba 4 di Juli, 1776, nan a traha e Deklarashon di Independensia, ku a proklama nan derecho di determinashon anto nan establesementu di un union köpera. E estadonan rebelioso a bati e Emperio Britaniko den e Revoloshon Merikano, e prome guera kolonial di independensia ku tabatatin sukses. E konstitushon di awendia a wordu adopta na 17 di september 1787; su ratifikashon e siguiente aña a traha e Estadonan Uni den un republika ku un gobiernu fuerte sentral. E billeta di derechonan (Bill of Rights), komprimí di dies ammandamentonan konstitushonal garantiendo hopi derechonan fundamental anto libertadnan, a wordu ratifika na 1791.
Den e siglo 19, Estadonan Uni a haña tereno di Fransia, Spaña, Reino Uni, Rusia anto a anexa e republika di Texas i e republika di Hawaii. Disputanan entre e parti sur agrikultural i e parti nort industrial over di estadonan su mes derechonan anto e expanshon di e institushon di Sklabitut a proboka e Guera sivil Merikano di e añanan 1860'. E parti nort a gana anto a preveni un split permanente di e pais anto a kaba ku sklabitut legal na E.U.. Pa di e añanan 1870', e ekonomia nashonal tabata esun mas grandi na mundu. E guera Spaño-Merikano anto e Prome Guera Mundial a konfrimá e pais su status manera un poder militar. E la emergi for di e Di Dos Guera Mundial manera e prome pais ku Arma Nuklear anto un miembro permanente di Nashonan Uni su konsul di seguridat. E final di e Guera Friu anto e disulushon di e Union Sovietiko a laga Estadonan Uni komo e uniko superpoder keda na mundu. E pais ta akunta pa 40% di mundu su gastamentu militar anto ta e lider ekonomikamente, politikamente anto kulturalmente di mundu.
Kontenido
- 1 Etmologia
- 2 Geografia, klima, anto medio ambiente
- 3 Historia
- 4 Politiko i Gobiernu
- 5 Divishonan politiko
- 6 Relashon internashonal i militar
- 7 Ekonomia
- 8 Demografikonan
- 9 Kultura
Etmologia[editá | edit source]
Na 1507, kartografo Aleman Martin Waldseemüller a produsi un mapa di mundu kaminda riba dje e la yama e ternan di e hemisferio west "America" na e explorado i kartografo italiano Amerigo Vespucci. E kolonianan formal di Gran Bretania a husa e nomber ei prome riba e deklarashon di independiensia. E nomber Merka ta un forma kortiko di e nomber ei.
Geografia, klima, anto medio ambiente[editá | edit source]
E area terrestral di e Estadonan kontinuoso ta aproksimadamente 770 míon hektare. Alaska, separa for di e resto di e pais dor di Canada, ta e estado mas grandi di e pais ku 150 míon hectares. Hawaii, okupando un arkipielago den e Pasifiko Sentral zuid-west di Nort Amerika, tin un tiki mas ku 1.6 míon hektare. E Estadonan Uni ta e di tres of di kwater pais na mundu. Kedando patras di Rusia i Canada anto djis abou of ariba di China. E variashon ta keda den e disputashon di area ku china tin ku India.
E plano kostal riba e kosta atlantiko ta bira mondinan anto serunan plat riba Piedmont. E serunan di Appalachen ta dividi e kosta ost for di e Lagonan Grandi anto e planonan plat di mei-mei di e pais. E riu di Mississippi, ta e riu di kwater mas grandu na mundu anto ta kore di nort pa suit na parti mei-mei di e pais. E parti plat, fertil di e Planonan Grandi ta sigui bai west te ora e yega un terra hatu parti west. E Rocky Mountiansnan, na e parti west di e planonan grandi a ekstende nort pa suit dor di e pais yegando altitudnan di 4.300 meter na Colorado. Mas west tin e Great Basin anto e desiertonan di Mojave. E serunan di Sierra Nevada anto e Cascade ta kora kantu di e kosta west pasifiko di e pais. Na 6,194 meter di haltuea, Alaska su Mount McKinley ta e seru di mas haltu den e pais anto na Nort Amerika. Volkannan ta komun ront Alaska su arkipielgo di Aleksander anto Islanan Aleutia, anto Hawaii ta konsisti di islanan volkanti. E supervolkano bou di Yellowstone National Park den e rockiesnan ta e pais su volkan mas grandi
E Estadonan Uni di Merka, ku su grandura anto variedat geografiko, ta inklui mayoria di e klimanan nu mundu. Na parti oost di e di 100 meridian. e klima ta kambia di kontinental humedo na parti nort te ku suptropikal humedo na parti ost. E punto di mas ost di Florida ta tropikal, Hawaii tambe. E planonan ta semi-arido. Anto hopi di e serunan na parti west tin un klima alpino. E klima ta arido den e Basin grandi, desierto den e zuid-west, mediteranio den e kosta di California, anto oseanikto den Oregon i e estado di washington anto parti sur di Alaska. E kostanan riba e Golfo di Mexico ta haña varios orkan kada aña. Anto e parti west mei-mei ta haña hopi Warwaru
E ekoligia di e E.U. ta kosidera "megadiverso" ongeveer 17.000 espesie di mata ta okuri den e pais anto 1.800 espesie di matanan ku ta saka flor por wordu haña na Hawaii. E Estadonan Uni ta e kas i mas ku 400 zògdier, 750 para anto 500 reptilo anto afibio. Estadonan Uni tin mas ku 400 mammal, 750 para, anto 500 reptilo i espesie amphibiko. Mas of menos 91.000 espesie di insekto a wordu diskribi den e pais. E akto di espesienan na peliger di ekstinshon di 1973 a proteha espesienan na piliger di ekstinshon i nan habitatnan, ku ta wordu monotoria dor di e gobiernu. Tin sinkuenti ocho parke nashonal anto hopi mas parkenan, mondinan anto areanan di boske federalmente maneha. Tur huntu e gobiernu tin 28.8% di e area di e pais. Mayoria di esaki ta area proteha, anto un par di dje a wordu kumpra pa drilmentu di zeta, minamentu di gas, i kapmentu di palu; 2.4% ta pa uso militar.
Historia[editá | edit source]
Nativo Merikanonan anto kontakto Oropeo[editá | edit source]
E hendenan indigeno di e terra figo, inkluiendo nativonan di Alaska, a kere di a imigra for di Asia, entre 12,000 i 40,000 aña pasa. Un par di nan manera e kultura di Mississippi prome ku Columbus tabata tin un kultura hopi avansa anto a kuminda ku agrikultura, architektura anto sosiedatnan abase di status. Depues ku Oropeonan a kuminsa biba riba e kontinente hopi míones di nativo merikanonan a muri dor di epidemikonan di malesanan importa for di oropa.
Na 1492, eksporado genoes Christopher Columbus, bou di kontrakto di e korona spaño, a yega vario isla den Karibe trahando e prome kontakto ku e hendenan indigeno. Na 2 di april, 1513, konkistado spaño Juan Ponce de León a bini riba un luga ku e la yama "La Florida" e prome yegada dokumenta di oropeonan riba loke lo bai bira e Estadonan Uni. E spañonan a traha suidat den e regio ku a wordu sigui dor di esunnan di awendia. Komersionan di lana Frases a establese un post yamá Nobo Fransia ront di e Lagonan Grandi; Fransia a bini pa tin mayoria di e kontinente su interior komo kolonia ta na e parti abou di e Golfo di Mexico. E prome bibiend ingles tabata e kolonia di Virginia na Jamestown na 1607 anto e kolonia di Plymouth di e pilgrimonan. E chartermentu di e kolonia di Massachusetts Bay a soru pa hopi migrashon; pa 1634 e kolonia di New England a wordu habita dor di mas ku 10,000 Purita. Entre lat 1610 anto e revolushon merikano mas of menos 50,000 konvikto a wordu hiba na Inglaterra su kolonianan merikano. Kuminsamentu di 1614 e Hulandesnan a kuminsa un kolonia banda di e riu di Hudson, inkluiendo e suidat di Nieuw Amsterdam riba e isla di Manhattan.
Na 1674, e hulandesnan a sali for di nan kolonianan merikano anto a bende ku Inglatera; e provensia di Nieuw Nederland a kambia nomber bira New York. Hopi immigrantenan nobo, espesialmente na parti suit, tabata sirbido di e kolonisadonan di virginia. Ront di e kambiamentu di e siglo 18 esklabonan afrikano a bira e rekurso primera di labor forsá. Ku e divishon di Carolina den 1729 anto e kolonisashon di Georgia, e diestres kolonianan ku lo bira e Estadonan Uni a wordu establese. Tur tabata tin un gobiernu lokal ku elekshonan habri pa mayoria homber liber, ku un devosho kresiendo pa e derechonan di ingles. Tur a legalisa e komersio di esklavo afrikano. Ku cifranan di nansementu haltu anto sifranan di morto abou, i hopi migrashon e kolonianan a krese rapidamente. E movementu revival di Christianismo di e añanan 1730 te ku 1740 tambe konosi komo e Lantamentu Grandi a kuminsa interes den religion anto libertad di religion. Na e guera franses-indjan, e forsa Britaniko a kaptura Canada for di e Franses nan pero e poblashon franses a keda isola for di e kolonianan sur. Ekskluiendo e Nativo Merikanonan, ku tabata wordu mové, e diestres kolonianan tabata tin un poblashon di 2.6 míon hende na 1770, mas of menos tersera esun di Inglatera; kasi un di kada sinku merikanonan tabata katibunan kolo skur. Toch subjekto na belasting Britaniko, e kolonialistanan no tabata tin representashon di e Parlamento di Gran Britania.
Independiensia i expanshon[editá | edit source]
Tenshon entre kolonialistanan merikano anto e Inglesnan den e periodo di revolushon di e añanan 1760 anto 1770 trempan a yega na e guera di revolushon merikano, bringa pa 1775 te ku 1781. Na 4 di Juni 1775, e Congreso Kontinental, trahando na Philadelphia, a establese un Leger Kontinental bou di e kommando di George Washington. Proklamando ku "tur homber a wordu traha igual ("all men are created equal") anto a wordu duná sierto derechonan, e congreso a adopta e Deklarashon di independiensia, skibi dor di primeramente Thomas Jefferson, riba 4 di Juli 1776. Riba e dia ei Merka aworaki ta selebra su dia di independiensia. Na 1777, e artikulonan di e confederashon a establese un gobiernu federal swak ku a opera te ku 1789.
Despues ku nan a gana kontra Gran Bretania e forsa merikano a yuda e fransesnan, Gran Bretania a rekonose e independiensia di e E.U. anto e estado su soviernidat riba teritorio merikano parti west di e riu di Mississippi. E konvenshon constitushonal a wordu organisa na 1787 dor di esunnan ku tabata ke establese un gobiernu nashonal fuerte, ku e poder di parti belasting. E konstitushon di Estadonan Uni a wordu ratifika na 1788, anto e republika nobo su prome senato i las di representativo anto presidente -George Washington—a tuma ofisina na 1789. E billeta di derecho, prohibiendo restrikshon federal di libertad personal anto garantiendo un rango di protekshon legal, a wordu adopta na 1791.
Attitudnan kontra sklabitud tabata kambiando; e konstitushon tabata proteha i komersio di katibunan afrikano solamente te ku 1808. E estadonan parti nort a abolisa sklabitud entre 1780 i 1804, lagando e estadonan di sklabitud na parti suit komo defendedornan di e "institushon pekuliar" ei. E di dos Lantashon Grandi, kuminsando ront di 1800, a hasi evangelismo un forsa grandi tras di e reformanan social, inkluiendo abolishonismo.
Amerikanonan' su gana di expandi bai parti west a wordu kuminsa den un serie largu di guera kontra indjan. E kumpramentu di Loisiana un teritorio franses di klaim di presidente Thomas Jefferson na 1803 a krese e nashon su grandura ku dos biaha. E guera di 1812, deklara kontra Britania over di varios problemanan anto a keda na un empata, a fortifika nashonalismo merikano. Un serie di inkurshon militar na Florida a pone Spaña sede su teritorio di Florida anto otronan ront di e Golfo di Mexico na Merka na 1819. E Kaminda di Lagrima den e añanan di 1830 a examplifika e removeshon di indjannan ku a kita hopi nativonan for di nan tera. E Estadonan Uni a aneksa e Republika di Texas na 1845. E konsepto di destino di manifestashon a wordu popularisa na e tempu aki. E tratado di Oregon ku Britania a laga Merka kontrola mayoria di e parti nort-west di pais. E viktoria merikano over di Mexico a resulta den e seseshon di California i mayoria di a parti zuidwest di e pais na 1848. E Race di Oro na California di 1848–49 a kousa hopi migrashon bai parti west. Rails nobo pa trein a hasi transportashon hopi mas fasil anto a hasi e konfliktonan di e merikanonan nativo piho. Den e siguiente mei- siglo, mas ku 40 míon Bison Merikano of buffel a wordu mata pa nan kuerunan i karni anto pa hasi e plamashon di e systema di railsnan mas fasil. E perdida di e buffelnan, e kuminda primario di e nativo merikanonan, tabata un sla duru pa hopi di e kultura nativonan.
Guera Sivil i Industrialisashon[editá | edit source]
Tenshonnan entre e estadonan ku tabata tin sklabitud i esunnan liber tabata aumenta dor di argumentonan over di e relashon entre e gobieno di nivel federal i nashonal, i tambe ku konfliktonan violento over di e kresementu di sklabitun den e estadonan nobo. Abraham Lincoln, kantidate di e partido anti-sklabitud Republikando, a wordu elekta na 1860. Prome ku e la tuma ofisina, siete estado di sklabitud a dekklara nan sesshon for di e Estadonan Uni anto a establese e Estadonan Konfedera di Merka. Ku e atake di e konfederadonan riba Fort Sumter, e guera sivil a kuminsa anto kuater estado di sklabitud a djoin e Konfederadonan. Lincoln su proklamashon di emancipashon na 1863 a deklara esklabonan den e Konfederidat pa ta liber. Siguindo e viktoria di e Union na 1865, tres amandamentu nobo den e konstitushon a sigura libertad pa kasi un mìon Afro-Merikanonan ku tabata esklavo, e di dieskuater amandamentu anto a hasi nan siudadero, anto e di diessinku a duna nan derecho di vota.
Despues di e assasinashon di Lincoln rekonstrukshon radikal di e republikanonan tabata tin komo meta pa reintegra i rekunstrui e estadonan suit anto ensigura e libertad di e ex-katibunan. e resolushon di e elekshon presidenshal di 1876 dor di e kompromiso di 1877 a kaba ku e rekonstrukshon; e leinan di Jim Crow a segraga hopi Afro-merikanonan. Den e parti nort, urbanisashon anto e influxo grandi di immigrantenan for di sur Oropa anto ost Oropa a hasi e pais su industrialisashon mas lihe. E ola di immigrashon, durando te ku 1929, a duna hopi labor barata anto a transforma kultura merikano. Kresementu den infrastuktura nashonal a kousa kresementu ekonomika. E kumpramentu di Alaska na 1867 di Rusia a kompleta e pais su ekspanshon riba e kontinente merikano. E masacre di Wounded Knee na 1890 tabata e delaster konflikto arma grandi kontra e indjannan nativo. Na 1893, e monarkia indigeno di e reino pasifiko di Hawaii a wordu kibra dor di un coupe d' etait dirigi pa residentenan merikano; e gobiernu merikano a aneksa e arkipielaho na 1898. Viktoria den e guera spaño merikano den e mesun aña a demonstra ku e Estadonan Uni tabata un poder grandi anto a kousa e aneksashon di Puerto Rico, Guam anto Filipinas. E filipinanan a haña independiensia anto mei siglo despues Puerto Rico i Guam a keda teritorionan Merikano.
Prome Guera Mundial, Gran depreshon i Di Dos Guera Mundial[editá | edit source]
Na e kuminsamentu di e Prome Guera Mundial na 1914, e Estadonan Uni a keda neutral. Mayoria merikanonan a sympatisa ku e ingles i fransesnan, toch hopi a oppone intervenshon. Na 1917, Merka a djoin e alliandonan, yudando pa kambia e poder kontra di e Podernan Sentral. Despues di e guera e senato no a ratifika e Tratado di Versailles di 1919, ku a establese e luega di nashonnan. E pais a pirsigui e polisia di unilateralismo, kasi pa yega isolashonismo. Na 1920 e movementu di derechonan femenino, a gana un di diesnuebe amandamentu dunando derechonan na e sufrimentu femenino. E prosperidat di e añanan 1920 a kaba den e Crash di Wall Street di 1929 ku a kuminsa ku e depreshon grandi. Despues di su elekshon n 1932, Franklin D. Roosevelt a responde ku e nobo deal, un rango di posibilidat kresiendo e intervenshon di gobiernu den e ekonomia. E Dust Bowl di mei-mei di e añanan di 1930 a impobrsa mayoria di e kommunidatnan agrikultural anto a kuminsa un nobo ola di migrashon bai parti west.
E Estadonan Uni a keda effektivamentu nuetral durante e Di Dos Guera Mundial su prome parti durante e invashon di Polonia dor di Alemania Nazi na september 1939. Pero a kuminsa duna e Aliadonan material na Mart di 1941 dor di e programa di lend-lease. Na 7 di desember, 1941, e emperio hapones a hasi un atake sorpresa riba Pearl Harbour, esei a kousa ku E.U. a djoin e alliadonan kontra e podernan di axis i kuminsa sera merikanonan ku nashonalidat Hapones. Partisipashon den e guera a kuminsa investonan di kapital anto kapasidat industrial. Entre e mayor kombatantenan, e E.U. tabata e uniko pais ku a bira mas riku luga di mas pober dor di e guera. Konferensianan na Bretton Woods anto Yalta a traha un systema nobo di organisashonan Internashonal ku a pone e Estadonan Uni anto e Union Sovietiko na e sentro di mundu. Ora a gana viktoria den Oropa, a organsia un konferensia na San Francisco ku a produsi e charter di Nashonnan Uni ku a bira aktivo despues di e guera. E Estadonan Uni a traha e prome armanan nuklear, anto a husa nan riba e siudatnan Hapones di Hiroshima i Nagasaki na Augustus di e aña ei. Hapon a perde riba 2 di september, kabando e guera.
Guera frui i politiko di protesta[editá | edit source]
E Estadonan Uni anto Union Sovietiko a bringa pa poder despues di e Di dos Guera Mundial den e Guera Friu, dominando e aktividat militar di Oropa dor di NATO anto e pakto di warsaw. E Estadonan Uni a promove demokrasia liberal i kapitalismo anto e Union Sovietiko a promove Komunismo anto un ekonomia plania. Tur dos a supporta diktadura anto a kuminsa gueranan di proksi. Tropanan Merikano a bringa kontra China kommunista den e Guera di Korea di 1950-53 E kas di aktividatnan in-amerikano a persigui den investigashonan ku un subdivishon na banda links politiko, mientras ku senator Joseph McCarthy a bira un kabesante di e sentimiento anti-kommunismo.
Na 1961 e lansamentu Sovietiko di e prome buelo spasial humano a promove e presidente John F. Kennedy su yamada pa e Estadonan Uni bira e prome pa pone un homber riba Luna, esaki a wordu hasi na 1969. Kennedy tambe a mira un showdown nuklear ku misilnan sovietiko na Cuba. Mientras Merka a sigui krese ekonomikamente. Un kresementu den bringamentu pa derechonan civil di Afro-Merikano, symbolisa i dirigi dor di hendenan manera Rosa Parks, Martin Luther King, Jr., i James Bevel, no a husa violensia pa konfronta segregashon i diskriminashon. Siguiendo e assasinashon di Jogn F. Kennedy na 1963, e akto di derecho sivil anto e akto di derecho di vota a wordu pasa dor di Presidente Lyndon B. Johnson. Johnson anto su suksedor, Richard Nixon, a expande e guera na Asia lage bira e guera sin sukseso di Vietnam. Un movementu kontra-kultural di e añanan 1960 a krese di fiul dor di e opposishon di e guera, nashonalismo pretu anto e revolushon seksual. Betty Friedan, Gloria Steinem, anto otronan a kuminsa ku un movementu di femminismo nobo ku a buska igualdat pa muhenan na nivel politiko, sosial, i ekonomiko.
Komo resultado di e skandal di Watergate na 1964 Nixon a bira e prome presidente ku a kita for di su trabou riba karganan di obstrukshon di justisia anto abusu di poder; e tabata sigui dor di vice presidente Gerald Ford. E administrashon di Jimmy Carter di e añanan 1970 tabata marka den e stagnashon di e crisis di Iran. E elekson di Ronald Regan komo presidente na 1980 a kuminsa ku un kambio bai rechts na Merka, reflekta dor di kambionan grandi den belasting anto prioridat. Su di dos termino den offisina a trese e prosesonan diplomatiko ku Iran i Union Sovietiko na e guera friu mas serka di pas te ku e kolapso di e Union Sovietiko.
Era contemporario[editá | edit source]
Bou di presidente George H. W. Bush, e Estadonan Uni a tuma un rol lideral den e Guera di Golfo, E ekspanshon ekonomiko mas grandi di E.U. di 1991 te ku 2001. Enkompesa dor di e adminsitrashon di Bill Clinton. Un skandalo seksual a impeacha Bill Clinton na 1998 pero toch e la keda na offisina. E elekshon presidenshal di aña 2000, un di esunnan mas serka den historia merikano tabata resolve pa un desishon di e korte suprome, yiu di George H. W. Bush, a bira presidente.
Riba 11 di September 2001 terroristanan di al-Qaeda a dal e World Trade Center na e suidat di New York City anto e The Pentagon banda di Washington, D.C., matando kasi tres mil hende. Komo konsekuensia, e Administashon Bush a lansa un Guera kontra Terorismo global. Na oktober di 2001 forsa merikano a Lansa un Guera na Afghanistan removiendo e Taliban for di e gobierno anto kampamentu di train di al-Qaeda. Insurgirante Taliban te ahinda ta sigui bringa un guera di guerilla kontra Merka. Na 2002, e administrashon Bush a kuminsa bringa kontra kambio di e regime na iraq riba tereno kontroversial. Sin steun di NATO of di e UN, Bush a organisa un koalishon di e kerientenan anto a ataka iraq na 2003, removiendo e diktator Saddam Hussien. Na 2005, Orkan Katrina a kausa danjo severo banda di e Kosta di Golfo di e Estadonan Uni, anto devastandoNew Orleans. Na 4 di November, 2008, den un reseshon global, Barack Obama a wordu elekta presidente. E ta e prome Afro-Merikano ku a bira presidente. Na 2010 e la mira e enaktamentu di reformashon di e struktura di salú anto e reforme di Dodd-Frank riba Wall Street pa protekta e systema finansial. E kibramentu di e drill di cruso Deepwater Horizon den e golfo di Mexico a kuminsa anto a basha hopi zeta den e area na april 2010 birando e desaster di zeta mas grandi na mundu.
Politiko i Gobiernu[editá | edit source]
Estadonan Uni ta e Federashon mas bieu te ahinda funshonando. E ta un republika constitushonal anto un demokrasia representativo, "den kua e mayoria ta manda ta tempera pa derechonan di minoridat protekta pa lei." E gobiernu ta regula dor di un systema di chekmentu i balansa difini pa e konstitushon, ku ta sirbi komo e pais su dokumentu legal supremo. Den e systema federalisto merikano, suidaderonan ta subjekta na tres nivel di gobiernu, federal, estadual, anto lokal; e gobieru lokal su trabou ta wordu dividi entre e gobierny di e "county" anto esun municipal. Den kasi tur kaso, oficialnan ehekutivo i legislativo ta wordu elekta dor di un voto plural dor di e suidaderonan di e distrikto. No tin representashon proporshonal na e nivel federal, anto e ta hopi skars na nivelnan mas abou.
E gobiernu federal ta kompone di tres parti:
- Legislativo: E kongreso bikameral, traha di e senato i e kas di representativo ta traha e leinan federal, ta deklara guera, ta aproba tratado i poder di persigi anto tin poder di impeacha hende anto kita gobernantenan for di nan posishon.
- Ehekutivo: E presidente ta e kommandado en yéfe di e forsa militar, por veta notanan legislativo prome ku nan bira lei, anto ta apunta e miembronan di kabinete anto otro hendenan ku ta administa anto enforsa leinan federal i policianan politiko.
- Judisial: E Korte Supremo anto e kortenan federal mas abou, ku su judicialnan a wordu appunta dor di e presidente ku approbo di e senato, ta interprete leinan anto ta kita esunnan ku nan ta haña inkonstitushonal.
E Kas di representativo tin 435 miembro votando, kada un representado un distikto Congresonal pa un termino di dos aña. Asientonan ta aporshona dor di e estado su poblashon kada dies aña. Te ku e sensus di Merka na 2000, siete estado tabata tin e minimum di un representativo, terwijl California, e estado mas pobloso tabata tin sinkuenti tres. E senato tin 100 miembro ku kada un tin dos senator, elektá na terminonan di seis aña; eenderde di e asientonan di sentato tei pa elekshon kada dos aña. E presidente ta sirbi un termino di kwater aña anto no mas ku dos biaha. E presidente no ta wordu elekta dor di voto direkto, pero dor di un voto di un koligio elektoral un systema ku nan ta determina e votonan anto proporshona nan pa kada estado. E korte supremo, dirigi dor di e yéfe di justisia, tin nuebe miembro, ku ta sirbi bida largu.
E estado governamental ta struktuta den un manera similar; Nebraska unikamente tin un legislatura unikameral. E gobernador (yéfe ehekutivo) di kada estado ta direktamente elekta. Un par di judisialnan anto miembronan di kabinete ta wordu apunta dor di e gobernadornan di nan mes estado, anto otro ta wordu elekta dor di voto popular.
Tur lei anto proseduranan govermental ta subjekta nan un revishon judisial, anto kada lei ku ta un violashon di e konsitushon ta kitá. E teksto original di e Konstitushon ta establese e struktura anto responsabilidatnan di e gobiernu federal anto su relashon ku e estadonan individual. Artikulo unu ta proteha e "gran writ" di habeas corpus anto Arkikulo tres ta garantisa e derecho pa un juisio den tur kaso kriminal. Amandamentunan den e konstitushon ta rekuiri e aprobashon di drie-vierde di tur e estadonan . E konstitushon a wordu mandata binti siete biaha; e prome dies ta traha e billeto di derechonan anto e amandamanetu dieskuater, for di e basis cental di e derechonan individual di kada merikano.
Partidonan, idiologianan i politikonan[editá | edit source]
E Estadonan Uni a opera bou di un sistema ku dos partido politiko ku kasi tur di su historia. Pa offisinanan elektoral na kasi tur nivel, elekson primera ta skohe e partidonan su nominantenan mayor. For di e elekshon general di 1856, e partidonan mayor tabata e Partido Demokrat funda na 1824, anto e Partido Republikano funda na 1854. For di e guera sivil solamente un di tres partido presedenshal; kantidato anto eks-presidente Theodore Roosevelt, koriendo den e partido progresivo den e elekshon di 1912 a kana ku mas ku 20% di e votonan popular.
Den kultura merikano, e partido republikano ta konsidera e rechts mei-mei of esun konservativo anto e sun demokratiko ta konsidera esun links mei-mei of esun liberal. E estadonan den e parti nort-ost anto e kosta west anto den e region di e Lagonan Grandi ta konosi komo estadonan blou. anto ta relativamente liberal. E estadonan korá di e parti suit anto banda di Rocky Mountiansnan anto parti di mei-mei di e pais ta relativamente konservativo.
E ganado di e elekshon di 2008 tabata demokrat Barack Obama anto e ta e di 44 presidente. Tur presidente prome kune tabata desendi di oropeo. E elekshonan di 2008 a mira e partido demokratiko gana kontrol riba e kas di representatibo anto e sentato. Den e di 111 kongreso, e sentato tabata komprimi di 57 demokrat, dos independiente ku ta atende ku demokrat anto 41 republikano; e kas ta komprimi di 255 demokrat anto 178 republikano (ku dos asiento vakante). Tin 26 gobernado demokrat anto 24 republikano.
Divishonan politiko[editá | edit source]
E estadonan uni ta un union federal di sinkuenta estado. E diestres estadonan original tabata suksedor di e diestres kolonoanan ku a rebeldia kontra mandato Britaniko. Trempan den e pais su historia, tres nobo estado a organisa un teritorio separa for di e estadonan eksistente: Kentucky for di Virginia; Tennessee for di North Carolina; anto Maine for di Massachusetts. Mayoria di e otro estadonan a wordu traha for di teritorionan obtene dor di kompra di tera di e gobiernu. Un par di eksepshon taVermont, Texas, i Hawaii: kada un tabata un republika separa prome ku e la bia den man di e union. Durante e gura sivil , West Virginia a kibra for di Virginia. Anto e estado mas resien, Hawaii a haña su status na 21 di Augustus, 1959. E estadonan no tin e derecho di kita for di e union.
E estadonan ta komprimi e bulko grandi di e pais anto dos otro area ku ta parti di e pais anto ku no ta estado ta e Distrikto di Colombia anto e Distrikto Federal, kaminda e kapital, Washington, ta keda; anto e Atoll di Palmyra un teritorio inhabita pero inkorpora den e pais ku ta keda den e Oceano Pasifiko. E Estadonan Uni tambe tin 5 teritorio grandI afo ku ta: Puerto Rico i e Virgin Islandsnan den Karibe; anto American Samoa, Guam, anto e islanan nort di Mariana den Pasifiko. Esunnan nansé den e teritorionan aki (ku eksepshon di Samoa) ta posesa un identifikashon merikano. Merikanonan bibando den e teritorionan aki tin mes un derecho anto responsabilidat ku esunnan biba den e estadonan; toch nan no ta paga belasting federal anto no ta vota pa e presidente.